title: Beneq

text: Beneqin nykyisiin omistajiin kuuluvat yksityishenkilöiden lisäksi venäläinen Rusnano sekä Suomen Teollisuussijoitus ja tanskalainen Via Venture Partners.


title: Beneq

text: Beneq voitti 2008 Helsingin Sanomien kasvuyrityskilpailun. Vuonna 2011 Beneq palkittiin Global Cleantech Cluster Associationin (GCCA) järjestämässä Later Stage Award -kilpailussa. Vuonna 2012 Beneq oli yksi kolmesta Tasavallan Presidentin kansainvälistymispalkinnon saaneesta yrityksestä.


title: Beneq

text: Joulukuussa 2012 Beneq kertoi ostavansa Espoossa sijaitsevan elektroluminesenssiliiketoiminnan yhdysvaltalaiselta Planar Systemsiltä. Samalla Beneq sai haltuunsa Lohja Oy:n alun perin rakentaman näyttötehtaan Espoon Olarinluomassa. Lohja Oy rakensi uuden elektroniikkatehtaan Espooseen vuonna 1984, koska yhtiö suunnitteli aloittavansa täysin uudentyyppisten litteiden näyttöjen valmistuksen. Uudenlaiset ohuet näytöt teki mahdolliseksi 1970-luvulla Suomessa keksitty ALD (Atomic Layer Deposition), atomikerrostusmenetelmä, jolla pystyttiin hallitusti käsittelemään erittäin pieniä materiaalimääriä. Beneq valmistaa samassa tehtaassa edelleen elektroluminenssinäyttöjen uudempia sukupolvia, joita myydään nykyään Beneqin Lumineq-tuotemerkillä. Näyttöliiketoiminta toimi vuodesta 2012 vuoteen 2016 tytäryhtiönä Beneq Products Oy, joka fuusioitiin emoyhtiöön vuoden 2016 lopussa.


title: Loutró

text: Loutró (; ) on Kreikan kylä, joka sijaitsee Kreetan saarella ja kuuluu Sfakián kuntaan, Chanián alueyksikköön ja Kreetan alueeseen. Kylän väkiluku on 56 (vuonna 2011).


title: Loutró

text: Loutrón kylä, suomeksi suomeksi ”Kylpy”, on osa Anópolin kyläyhdyskuntaa ja sijaitsee Välimereen kuuluvan Libyanmeren rannalla. Kylä on muodostunut yhden kapean kävelykadun varteen. Kadun toisella puolella ovat hotellit ja toisella puolella eli rannassa puolestaan tavernat. Ajoneuvoliikennettä Loutróssa ei ole, sillä sinne ei johda teitä.


title: Loutró

text: Loutrón kylä on osa Sfakián kuntaa ja Chanián alueyksikköä. Se sijaitsee Kreetan saaren etelärannikolla Mourínniemen juurella, alueyksikön pääkaupungista Chaniásta noin 70 kilometriä etelään. Anópolin kylä sijaitsee Loutrón yläpuolella. Loutró on muodostunut pienen merenlahden pohjukkaan. Tämän takia se on hyvä luonnonsatama ja voi toimia huonolla säällä laivojen suojapaikkana. Lahden suulla on pieni saari.


title: Loutró

text:
Kylän nimi "Loutró" tarkoittaa suomeksi kylpyä. Nimi pohjautuu alueella sijaitseviin lähteisiin, joista on aikoinaan ohjattu vettä läheiseen Anópoliin.
Loutró oli alun perin Anópolin satama, ja se tunnettiin nimellä Foíniks. Foíniksin kylä kukoisti hellenistisellä ja roomalaisella ajalla. Tilanne muuttui, kun saraseenimerirosvot ja orjakauppiaat tekivät kylästä tukikohtansa. Venetsian tasavalta sai Kreetan haltuunsa 1200-luvun alussa, ja venetsialaiset ajoivat merirosvot pois kylästä. Venetsialaiset rakensivat kylään pienen linnoituksen, jonka rauniot ovat säilyneet nykyaikaan saakka. Osmanit valloittivat Kreetan 1600-luvun aikana ja rakensivat kreetalaisten vuoden 1866 kapinan jälkeen Loutrón yläpuolelle oman linnoituksensa hallitakseen aluetta ja Loutrón satamaa. Kapinoivat kreetalaiset olivat käyttäneet satamaa tukikohtanaan laivanvarustaja Daskalogiánniksen johtamassa kapinassa vuonna 1770 sekä vuoden 1821 kansannousussa. Loutróon perustettiin vuonna 1821 sairaala hoitamaan kapinoinnissa haavoittuneita taistelijoita.


title: Loutró

text: Vielä muutamia vuosikymmeniä sitten Loutróssa oli ainoastaan muutamia vaatimattomia majapaikkoja. Kylään alkoi saapua varakkaampia hippejä, joiden tarpeisiin perustettiin ensimmäiset kahvilat. Sittemmin kylän koko kapea ranta on rakennettu täyteen tavernoita ja hotelleja. Hotellit ovat kesäaikaan ajoittain miltei täynnä.


title: Loutró

text: Antiikinaikaisen Foíniksin kaupungin rauniot sijaitsevat nykyisen Loutrón länsipuolella. Foíniksissa palvottiin kreikkalaisen mytologian ylijumalaa Zeusta ja Apollonia. Kaupungissa oli Apollonille omistettu temppeli.


title: Loutró

text: Loutróssa on huoneita vuokrattavana sekä yli kymmenen eritasoista hotellia. Kaikkiaan Loutróssa on noin 900 vuodepaikkaa. Kreikkalaisten tärkeimmällä lomakaudella elokuussa kylässä on lapsiakin, mutta muulloin lähes pelkästään pariskuntia. Loutrón kylä onkin keskittynyt viime vuosina pariskuntiin, sillä kylässä on vain pieni, kivinen ranta. Myöskään lasten leikkipaikkoja ei kylässä ole. Kylässä on useita tavernoita ja kaksi kahvila-baaria. Tavernoissa myydään esimerkiksi perinteisiä kreetalaisia ruokia kuten "bouréki"-nimistä kasvisruokaa eli juustoa, kesäkurpitsaa ja perunaa sisältävää piirakkaa sekä sfakiálaisia makeita juustopiirakoita. Loutróssa on muutamia minimarketteja, mutta esimerkiksi lääkäri, apteekki ja pankkiautomaatti puuttuvat kylästä.


title: Loutró

text: Loutróssa on satama, jonka kautta kylä on yhteydessä muualle Kreetalle. Satamasta liikennöi säännöllisesti laivoja muutaman kerran päivässä Sfakián kunnan keskuspaikkakunnalle Chóra Sfakíoniin sekä Samarián rotkon eteläpäässä sijaitsevaan Agía Rouméliin. Laivamatka Chóra Sfakíoniin kestää noin 15 minuuttia. Satamassa vierailee päivittäin myös useita muita veneitä. Kylään ei johda ainuttakaan tietä, vaan ainoastaan polkuja. Kylän ainoa katu on kapea kävelykatu. Loutrón satamalaiturilla on kylläkin muutamia paikallisten omistamia autoja, mutta ne ovat kylässä ainoastaan säilössä. Vuorenrinteellä Loutrón ohi johtaa E4-vaellusreitti, jota pitkin pääsee muun muassa parin kilometrin päässä sijaitsevan Arádainan rotkon suulle. Polkuja pitkin kylästä pääsee myös läheisille, itäpuolella sijaitsevalle Glyká Nerán ja länsipuolella sijaitsevalle Marmarán rannalle.


title: Ecuadorilainen kulttuuri

text: Ecuadorilainen kulttuuri yhdistää inkojen ja muiden Ecuadorin alkuperäisten asukkaiden kulttuuria espanjalaisten mukanaan tuomaan roomalaiskatoliseen kulttuuriin.


title: Ecuadorilainen kulttuuri

text: Maassa vallitsee voimakas kansallistunne. Espanjan kieli on virallinen kieli, ja sen ohella puhutaan kolmeatoista alkuperäiskansojen kieltä. Yläluokka on iholtaan vaaleampaa kuin muut ja käyttää espanjaa tai opiskelee eurooppalaisia kieliä mieluummin kuin maan alkuperäiskansojen kieliä. Myös afrikkalaistaustainen väestönosa puhuu espanjaa. Alkuperäiskansojen kielissä ei ole sanaa "intiaani", ja yleisintä on viitata kaikkiin väestöryhmiin sanalla "ecuadorilainen".


title: Ecuadorilainen kulttuuri

text: Kirjallisuus on Ecuadorissa monipuolista, ja sitä tuottavat toimittajien ja koulutettujen ihmisten lisäksi myös tavallisen kansan edustajat. Tunnettuja ecuadorilaisia kirjailijoita ovat muun muassa Jorge Icaza, Jorge Queirolo Bravo, Gabriela Alemán, Alejandro Carrión Aguirre sekä Benjamín Carrión Mora.


title: Ecuadorilainen kulttuuri

text: Vanhin merkittävä ecuadorilainen romaani on romanttista tyylisuuntaa edustaneen Juan León Meran "Cumanda" vuodelta 1879. Ecuadorilaista Juan Montalvoa on kutsuttu yhdeksi 1800-luvun hienoimmista eteläamerikkalaisista proosakirjailijoista.


title: Ecuadorilainen kulttuuri

text: Ecuadorin kuvataiteessa yhdistyvät ikivanhat alkuperäisväestön kulttuuriperinteet ja espanjalaisten 1500-luvulla tuomat vaikutteet. Quiton seudulla on kehittynyt omaleimainen kirkkotaiteen koulukunta. Siihen kuuluvat pyhimyksenkuvat, joita veistettiin huolellisesti paikallisesta puusta, maalattiin realistisesti. Luonnonmukaisuutta lisättiin lasisilmillä ja toisinaan jopa aidoilla hiuksilla. Patsaat puettiin arvokkaista paikallisista kankaista tehtyihin vaatteisiin.


title: Ecuadorilainen kulttuuri

text: Moderneista taiteilijoista, jotka yhdistävät intiaanien ja espanjalaisten perinteitä, tunnetaan ulkomaillakin Oswaldo Guayasamin kantaa ottavat kubistiset työt. Manuel Rendon on merkittävä ekspressionisti, kun taas Enrique Tabara oli ensimmäisiä, joka käytti eurooppalaisaikaa edeltäviä aiheita ja kuvakieltä. Taiteilijoiden Guayasamin, Eduardo Kingman, Guerrero ja Paredes tyyliä on kuvattu alkuperäiskansojen ekspressionismiksi.


title: Ecuadorilainen kulttuuri

text: Ecuadorissa on inka-ajan raunioita, vaikka ei yhtä hienoja kuin Perussa. Ingapircassa Cuencan lähellä kivirakennelma on pienikokoinen mutta hyvin säilynyt. Muita inkakohteita ovat Rumicucho Quiton lähellä, La Tolita Esmeraldasin lähellä ja Tomebamba Cuencassa.


title: Ecuadorilainen kulttuuri

text: Quitoa on sanottu arkkitehtuuriltaan parhaiten säilyneeksi siirtomaa-ajan pääkaupungiksi Latinalaisessa Amerikassa. Espanjalaisvallan ajalta on säilynyt barokkityylisiä kirkkoja. Tasavallan varhaisilta vuosilta on puolestaan jäljellä uusklassismia edustavia rakennuksia.


title: Ecuadorilainen kulttuuri

text: Myös Cuencassa on kauniita rakennuksia, kuten La Inmaculadan katedraali vuodelta 1885 ja El Sagrarion katedraali vuodelta 1557. Sen sijaan maan suurimmassa kaupungissa Guayaquilissa riehunut tulipalo tuhosi vanhan rakennuskannan, ja nyt siellä on pilvenpiirtäjiä ja peltikattoisia slummihökkeleitä.


title: Ecuadorilainen kulttuuri

text: Ecuadorilaisessa musiikissa yhdistyvät vaikutteet maapallon eri puolilta. Mustan ecuadorilaisen musiikin keskeinen soitin on marimba. Andien perinteiseen musiikkiin kuuluvat puhaltimet kuten guaramo-torvi, ja pifano- ja pinkullo-huilut sekä panhuilu, joita säestävät lyömäsoittimet.


title: Ecuadorilainen kulttuuri

text: Ecuadorilaisesta musiikista tunnetaan ulkomailla parhaiten yhtyeet, jotka käyttävät musiikissaan perinteisiä aineisosia. Monet ovat kotoisin Otavalosta tai Salasacasta. Lisäksi Quitossa toimii kansallinen sinfoniaorkesteri ja kansallisbaletti.


title: Ecuadorilainen kulttuuri

text: Ecuadorilainen elokuva eli kultakauttaan mykkäelokuvan aikana, jolloin 1920-luvun kirkkain tähti Augusto San Miguel teki kaksi pitkää elokuvaa. Tuohon aikaan monilla Latinalaisen Amerikan mailla oli omia elokuvantekijöitä, mutta äänielokuvan tultua espanjaksi jälkiäänitetyt Hollywood-tuotannot, eurooppalaiset elokuvat sekä Brasilian, Meksikon ja Argentiinan valtioiden tukeman elokuvateollisuuden tuotteet hallitsivat markkinoita.


title: Ecuadorilainen kulttuuri

text: Vuosituhannen vaihteessa Sebastian Cordero johti uuden ecuadorilaisen elokuvan nousua. 2000-luvulla elokuvia on palkittu kansainvälisillä elokuvajuhlilla.


title: Ecuadorilainen kulttuuri

text: Media on pääosin yksityisten yritysten käsissä. Radio on levinnyt laajimmalle, ja maassa on satoja radioasemia. Osa niistä lähettää ohjelmaa alkuperäiskansojen kielillä. Televisiossa on paljon latinalaisamerikkalaisia saippuaoopperoita.


title: Ecuadorilainen kulttuuri

text: Ecuadorissa yhdistyvät ikivanhat Andien kulttuuriperinteet ja espanjalaisten tuomat katoliset juhlapäivät. Kesäpäivänseisauksen juhla Inti Raymi on yhdistynyt Johannes Kastajan muistopäivään.


title: Ecuadorilainen kulttuuri

text: Kirkollisista vertauskuvista tärkein on Kristuksen kärsimys, ja ristiinnaulitun kuvat ovat yleisempiä ja tärkeämpiä kuin Neitsyt Marian ja kaikkien pyhien. Myös Marian ja pyhien luokse tehdään pyhiinvaelluksia hakemaan helpotusta terveydellisiin ja muihin ongelmiin. Synkretismi, jossa katoliseen uskoon sekaantunut paikallisia perinteitä, on yleistä. Perinteiset rohdokset ja vaihtoehtolääkintä sallittiin perustuslaissa vuonna 1998. Amazoninajahuaskaliaanin käyttö kiinnostaa mös länsimaisen lääketieteen edustajia.


title: Ecuadorilainen kulttuuri

text: Panamahattu on nimestään huolimatta perinteinen ecuadorilainen tuote.


title: Ecuadorilainen kulttuuri

text: Ecuadorilaista perusruokaa ovat erilaiset keitot. Rannikolla syödään kookosliemeen tehtyä kalakeittoa, Sierralla perunakeittoa ja Amazoniassa paprikakeittoja. Amazoniassa ja Sierralla alkuasukkaat tekevät maniokista ja maissista ruokaisaa, kevyesti käynyttä juomaa nimeltä "chicha", jota nautitaan kaikissa seremonioissa mutta myös päivittäisenä energianlähteenä.


title: Ecuadorilainen kulttuuri

text: Ecuadorissa on pitkään kulutettu pääasiassa kotimaisia elintarvikkeita, ja lähes puolet asukkaista elää edelleen omavaraistaloudessa.


title: Younès El Aynaoui

text: Younès El Aynaoui (, s. 12. syyskuuta 1971 Rabat) on marokkolainen tennispelaaja. Parhaimmillaan hän on oli kaksinpelissä ATP-listan sijalla neljätoista marraskuussa 2003.


title: Younès El Aynaoui

text: El Aynaoui osallistui urallaan kaksiin olympialaisiin, Barcelonassa 1992 ja Sydneyssä 2004. Hän lopetti uransa tammikuussa 2010.


title: Peikkotarinoita

text: Peikkotarinoita ("Troll Tales") on tanskalainen piirrossarja. Suomessa sarjaa on esitetty Nelos-kanavalla. Sarjan päähahmoja ovat Sumppi, Tumppi ja Viljami. Sarjassa nähdään myös ilkeitä peikkoja ja keijukaisia.


title: Grotta Azzurra

text: Grotta Azzurra (Sininen luola) on Caprin saarella Italiassa sijaitseva luonnon muovaama luola. Luola sijaitsee meren pinnan tasolla siten, että luolan suuaukon korkeus merenpinnasta on vain 1,3 metriä. Pituutta luolalla on 54 metriä, leveyttä 30 metriä ja korkeutta 15 metriä. Nimensä luola on saanut siitä, että heijastuessaan veden läpi luolan aukosta, auringonvalo saa sen näyttämään siniseltä.


title: Grotta Azzurra

text: Luola on tunnettu jo roomalaisten aikaan. Silloin se tunnettiin nimellä Gradola, lähellä sijainneen samannimisen huvilan mukaan. Roomalaiset rakensivat luolasta nymfaionin, jonka patsaista nykyään ei ole paljoa jäljellä. Tämän jälkeen luola unohtui, kunnes vuonna 1826 sen löysivät uudestaan puolalainen kirjailija August Kopisch ystävänsä saksalaisen taidemaalarin Ernst Friesin kanssa. Tämä jälkeen luola on ollut yksi Caprin tärkeimmistä tutustumiskohteista.


title: Nymfaion

text: Nymfaion () oli antiikin Kreikassa ja Roomassa nymfeille omistettu lähdeluola, joka oli koristeltu muun muassa patsailla. Myöhemmin rakennettiin tätä tarkoitusta vastaavia näyttäviä vesiallasrakennelmia ja lähdekaivoja.


title: Deltamarin

text: Deltamarin Group on Raisiossa vuonna 1990 perustetusta laivansuunnittelutoimistosta alkunsa saanut konserni, jolla on Suomen lisäksi toimipisteitä myös Kiinassa, Puolassa ja Kroatiassa. Yhtiön 400 työntekijästä noin 250 työskentelee Suomessa. Deltamarin Oy:n liikevaihto vuonna 2015 oli noin 36 miljoonaa euroa.


title: Deltamarin

text: Lokakuussa 2012 Deltamarinin osake-enemmistön kerrottiin siirtyvän suomalaisilta kiinalaiselle AVIC International Investments Limited -yhtiölle 32 miljoonan euron kauppahintaan. Ostaja on osa Kiinan valtiollisesta puolustus- ja lentokoneteollisuusyritys Aviation Industry Corporation of China eli AVIC:a, jolla on yli 300 tytäryhtiötä eri puolilla maailmaa. AVIC on Fortune 500 -listalla sijalla 162 vuonna 2017.


title: Deltamarin

text: Vuonna 1999 Deltamarinille myönnettiin Tasavallan Presidentin kansainvälistymispalkinto.


title: Sanasto

text: Sanasto on kielen koko sanavarasto tai tietyn aihepiirin termistö. Sanastoksi nimitetään myös yhden aihepiirin selityksin varustettua sanaluetteloa. Erikoisalojen sanastoja ovat esimerkiksi graafisen alan sanasto ja rahoitusalan sanasto.


title: Norjan ja Suomen raja

text: Norjan ja Suomen raja () on noin 736 kilometriä pitkä valtionraja, joka on koko matkaltaan sisämaassa. Sen länsi- ja itäosat ovat maarajaa, mutta keskiosa on jokirajaa Tenon vesistössä. Rajan ylitys on Schengenin sopimuksen ja pohjoismaisen passivapauden vuoksi verrattain vapaata.


title: Norjan ja Suomen raja

text: Norjan puolella rajaa ovat Tromssan ja Finnmarkin läänit, Suomen puolella Lapin maakunta.


title: Norjan ja Suomen raja

text: Lännessä raja alkaa Ruotsin rajalta Kolmen valtakunnan rajapyykiltä, joka sijaitsee Koltajärvessä Kilpisjärven ja Yykeänperän (Skibotnin) lähellä. Maarajan läntinen osuus on 291 kilometriä pitkä ja kulkee muun muassa Haltin kautta, joskin Haltin huippu jää Norjan puolelle. Maaraja noudattaa likimain vedenjakajaa Suomen puoleisen Tornionjoen vesistön sekä Norjan puoleisten Yykeänperänjoen (), Raisinjoen (), Altajoen ja Tenojoen vesistöjen välillä.


title: Norjan ja Suomen raja

text: Käsivarren juuressa lähellä Peltotunturia alkaa 294 kilometrin pituinen jokiraja, joka seuraa Rajajokea (), Kietsimäjokea (), Inarijokea ja lopulta Tenojokea. Raja seuraa jokiosuuksilla yleensä syväväylää ja järvissä keskiviivaa. Nuorgamissa on jokirajalla Suomen pohjoisin piste.


title: Norjan ja Suomen raja

text: Nuorgamin ja Pulmangin kohdalla raja erkanee Tenojoesta ja kääntyy maarajana etelään, sitten kaakkoon ja Näätämön tienoilla jälleen etelään. Teno jatkuu Norjan puolella Jäämereen. Maarajan itäinen osuus on 151 kilometriä pitkä ja kohtaa Venäjän rajan Muotkavaaralla. Maarajan poikki laskevat Suomesta Norjan puolelle Näätämöjoki (), Uutuanjoki () ja Kotajoki ().


title: Norjan ja Suomen raja

text: Rajan kulku on peräisin 1700- ja 1800-luvuilta, jolloin se määriteltiin vaiheittain lännestä alkaen.


title: Norjan ja Suomen raja

text: Vuonna 1734 tehtiin Ruotsin ja Tanskan (johon Norja tuolloin kuului) välinen sopimus rajankäynnistä. Raja seurasi Kölivuoristoa Haltille asti ja sieltä vedenjakajaa Peltotunturille.


title: Norjan ja Suomen raja

text: Vuonna 1751 Strömstadin sopimuksessa sovittiin rajan jatkuvan Peltotunturilta jokirajana ("Skeckemjock", "Enara älf", "Teno älf"). Rajankäyntiä tehtiin 15 vuotta ja se päättyi Golmmesoaiville Näätämön ja Pulmangin välille. Pidemmälle ei rajaa katsottu voitavan pyykittää Venäjää kuulematta. Strömstadin sopimuksen myötä Ruotsi joutui luopumaan vaatimuksestaan päästä Jäämerelle.


title: Norjan ja Suomen raja

text: Strömstadin sopimuksessa ei määrätty, missä kohtaa jokea raja kulkee, mutta rajankäynnissä perustaksi asetettiin syväväyläperiaate, jota on sittemmin seurattu kaikissa rajankäynneissä.


title: Norjan ja Suomen raja

text: Vuonna 1809 Haminan rauhassa Suomi siirtyi osaksi Venäjää, ja vuonna 1814 puolestaan Norja ja Ruotsi muodostivat personaaliunionin. Rajankäyntiä jatkettiin Venäjän ja Norjan välillä 1826–1827. Rajaa jatkettiin Golmmesoaivilta Paatsjoelle ja sieltä Vuoremijokea Jäämereen. Kun vielä Suomen ja Venäjän välinen raja määriteltiin 1833 kohtaamaan Norjan rajan Muotkavaaralla, oli Suomen ja Norjan välinen raja määritelty.


title: Norjan ja Suomen raja

text: Säännönmukaisten rajankäyntien väliksi on sovittu 25 vuotta. Rajankäyntejä on suoritettu viimeksi vuosina 1950, 1975–1976 ja 2000–2001. Rajankäynneissä mm. kunnostetaan ja lisätään rajamerkkejä, raivataan raja-aukkoa ja tarkistetaan jokirajan sijainti. Hiekkamassojen siirtyessä syväväylän paikka siirtyy, ja rajankäynneissä voidaan tehdä pieniä rajan siirtoja syväväylän seuraamiseksi. Esimerkiksi vuosien 2000–2001 rajankäynnissä siirtyi vesialueita kumpaankin suuntaan, Suomelle noin 14 hehtaaria enemmän kuin Norjalle; Suomelle siirtyi myös pieni pusikkoinen 0,14 hehtaarin saari.


title: Norjan ja Suomen raja

text: Koska Norja ja Suomi kuuluvat molemmat Schengen-alueeseen, rajan saa ylittää mistä tahansa, ellei mukana ole tullattavaa tavaraa. Tullattavan tavaran kanssa on kuljettava tullitoimipaikan kautta. Tullitoimipaikkoja ovat:


title: Norjan ja Suomen raja

text: Jokirajan ylittäviä siltoja ovat Inarijoen Karigasniemen kohdalla ylittävä Torvikosken silta kantatiellä 92 ja Tenojoen ylittävä Saamen silta E75-tiellä. Ensin mainittu valmistui vuonna 1958 ja jälkimmäinen 1993. Molemmat suunniteltiin ja rakennutettiin Suomen ja Norjan valtioiden yhteistyöllä ja kustannukset jaettiin tasan.


title: Lisa Williams

text: Lisa Williams (s. 19. kesäkuuta 1973) on selvänäkijä, meedio ja henkiparantaja. Hän on kotoisin Englannista, mutta asuu nykyisin Los Angelesissa. Hänet tunnetaan televisiosarjoista "Elämää kuolleiden parissa", "Ääniä toiselta puolelta" ja "Lisa Williams Live". Hän on myös kirjoittanut kuolemanjälkeistä elämää käsittelevän kirjan "Survival of the soul".


title: Lisa Williams

text: Williams väittää olleensa yhteydessä henkiin 4-vuotiaasta lähtien. Hän oli naimisissa vuoteen 2009 saakka, ja hänellä on lapsi Charlie. Nykyisin hän elää naispuolisen kumppaninsa Hollyn kanssa.


title: John Thomas (yleisurheilija)

text: John Curtis Thomas (3. maaliskuuta 1941 Boston – 15. tammikuuta 2013) oli yhdysvaltalainen korkeushyppääjä.


title: John Thomas (yleisurheilija)

text: Thomas aloitti yleisurheilu-uransa opiskellessaan bostonilaisessa Rindge Technical High Schoolissa. Ollessaan 17-vuotias Bostonin yliopiston opiskelija hän ylitti ensimmäisenä miehenä sisäradoilla seitsemän jalan korkeudella olleen riman. Hän paransi sisäratojen maailmanennätystä hallikaudella 1959 neljä kertaa ja sivusi sitä kahdesti: tuloksesta 211 tulokseen 216,5. Seuraavana talvena hän hyppäsi ensin kahdesti 217, sitten 218 ja viimeisen sisäratojen maailmanennätyksensä 219,5 Chicagossa 11. maaliskuuta 1960.


title: John Thomas (yleisurheilija)

text: Thomas hyppäsi ensimmäisen ulkoratojen maailmanennätyksensä 217 Philadelphiassa 30. huhtikuuta 1960. Hän sivusi ennätystään toukokuussa Yhdysvaltojen Cambridgessa ja hyppäsi kesäkuussa Bakersfieldissä 218. Hän paransi maailmanennätystä kahdesti Stanfordissa 1. heinäkuuta 1960 hypättyään 219,5 ja 222. Tämä jäi hänen viimeiseksi maailmanennätyksekseen ja sen rikkoi Valeri Brumel vuonna 1961.


title: John Thomas (yleisurheilija)

text: Thomas saavutti Rooman olympialaisissa 1960 pronssia tuloksella 214. Tokion olympialaisissa 1964 hän sai hopeaa samalla tuloksella 218 kuin kilpailun voittanut Valeri Brumel, jolla oli vähemmän pudotuksia kilpailun aikana.


title: John Thomas (yleisurheilija)

text: Thomas voitti Yhdysvaltojen-mestaruuden ulkoradoilla 1960 ja 1962 sekä sisäradoilla 1959, 1960, 1962, 1964 ja 1966. Hän voitti myös kaksi NCAA:n mestaruutta. Hän ylitti seitsemän jalan korkeudella olleen riman 191 kertaa ja hävisi urallaan vain kahdeksan kilpailua. Hän oli myös hyvä pika-aitajuoksija.


title: John Thomas (yleisurheilija)

text: Thomas valmistui 1963 Bostonin yliopistosta, jossa toimi aktiiviuransa jälkeen yleisurheiluvalmentajana. Myöhemmin hän toimi myyntipäällikkönä suuressa puhelinyhtiössä.


title: Marchiafava–Bignamin tauti

text: Marchiafava–Bignamin tauti on useimmiten kroonisilla alkoholisteilla esiintyvä sairaus, aivokurkiaisen demyelinaatio. Se on harvinainen, mutta todennäköisesti alidiagnosoitu. Taudin kuvasivat ensimmäisinä italialaiset patologit Marchiafava ja Bignami vuonna 1903 kolmella alkoholisoituneella miehellä, jotka kuolivat kouristeltuaan ja jouduttuaan koomaan. Alidiagnosoinnin johdosta taudin ennuste saattaa olla aiemmin luultua parempi.


title: Ödeema (yhtye)

text: Ödeema on suomalainen melodinen punk rock -yhtye, joka on perustettu vuonna 2004 Porvoossa.


title: Ödeema (yhtye)

text: Yläasteikäiset Kauri, Ossi ja Sebbe perustivat Ödeeman vuonna 2004 ja alkoivat harjoittelemaan sekä säveltämään omia kappaleitaan. Vuonna 2006 yhtye voitti kunnallisen bändimestaruuden. Pian tämän jälkeen yhtyeeseen liittyi Jesse soolokitaristin ja taustalaulajan rooliin.


title: Ödeema (yhtye)

text: Ödeema alkoi äänittämään esikoisalbumiaan vuoden 2010 lopussa yhdessä Puke Katajan kanssa. "Hyvät naiset ja herrat" -albumi julkaistiin lopulta vuoden 2011 lopussa. Ödeema pääsi vuoden 2012 Rock-SM -finaaliin, joka järjestettiin 27. lokakuuta Helsingin Messukeskuksessa Musiikkimessujen yhteydessä. Ödeema oli tuomariston suosikki ja lopullinen sijoitus yhtyeellä oli yleisöäänten jälkeen kolmas.


title: Ketjuvälitys

text: Ketjuvälitys on tapa siirtää voimaa kahden akselin välillä ketjupyörien ja ketjujen avulla.


title: Ketjuvälitys

text: Ketjupyörän muoto riippuu käytettävän ketjun tyypistä. Keskeinen tekijä ketjupyörän valinnassa on myös sen hammasluku.


title: Ketjuvälitys

text: Rullaketju on ehkäpä tunnetuin ketjuvälityksessä käytettävä ketjutyyppi. Se on huomattavan yleinen polku- ja moottoripyörissä. Ketjun valintaan vaikuttavat tarvittava vetolujuus ja välityksen ketjunopeus.


title: Ketjuvälitys

text: Ketjuvälityksen välityssuhde voidaan laskea jakamalla käytettävän ketjupyörän hammasluku käyttävän ketjupyörän hammasluvulla.


title: Ketjuvälitys

text: Ketjupyörät ovat geometrisesti monikulmioita. Tämän vuoksi ketjuvälityksen pyöriessä ketjun nopeus vaihtelee, mikä johtaa värähtelyjen syntymiseen. Värähtelytaajuus riippuu ketjupyörän hammasluvusta ja pyörimisnopeudesta. Värähtely tulee sitä voimakkaammin esille mitä pienempi ketjupyörä on kyseessä.


title: Ketjuvälitys

text: Ketjuja voivat olla jatkuvassa öljykylvyssä, niitä voidaan voidella voitelulaitteen avulla tai niitden voitelu voidaan tehdä käsityönä määräajoin.


title: Ketjuvälitys

text: Ketjuvälityksessä pitäisi pyrkiä siiheen että ketjun pituus ja minkään ketjupyörän hammasluku eivät olisi jaollisia keskenään. Tähän tulisi pyrkiä, jotta välityksen pyöriessä tietyt ketjulenkit eivät vastaisi toistuvasti ainoastaan samaan hampaaseen mikä johtaisi ketjun ja ketjupyörien epätasaiseen kulumiseen.


title: Fakhreddine Ben Youssef

text: Fakhreddine Ben Youssef (s. 21. kesäkuuta 1991) on tunisialainen jalkapalloilija. Hyökkääjänä pelaava Ben Youssef edustaa Saudi-Arabian valioliigassa Ettifaqia.


title: Fakhreddine Ben Youssef

text: Ben Youssef aloitti seurauransa pääsarjassa kaudella 2011–2012 CS Sfaxienin riveissä. Hän teki avauskaudellaan kolme maalia. Ben Youssef juhli Tunisian mestaruutta kaudella 2012–2013.


title: Fakhreddine Ben Youssef

text: Tammikuussa 2015 Ben Youssef siirtyi kolmenvuoden sopimuksella FC Metzin riveihin. Hän pelasi kuitenkin kuusi ottelua ja jätti seuran heinäkuussa 2015.


title: Fakhreddine Ben Youssef

text: Ben Youssef palasi lyhyen ajan sisällä takaisin Tunisiaan ja Espérancen riveihin heinäkuussa 2015. Hän saavutti heti menestystä voittamalla kauden päätteeksi Tunisian cupin toisen kerran urallaan. Pääsarjassa Espérance sijoittui toiseksi ja Ben Youssef onnistui maalinteossa kahdeksan kertaa ollen maalitilaston viides ja Espérancen kolmanneksi paras maalintekijä. Kaudella 2016–2017 Ben Youssef teki viisi maalia kymmenessä pelissä ja juhli kauden päätteeksi Tunisian mestaruutta. Hän aloitti vielä kauden 2017–2018 Espérancen riveissä tehden kauden alkupuolella neljä maalia 12 pelaamassaan sarjaottelussa. Hän siirtyi kesken kauden tammikuussa 2018 Saudi-Arabiaan.


title: Fakhreddine Ben Youssef

text: Tammikuussa 2018 Ben Youssef siirtyi Ettifaq FC:hen. Hän pelasi avauskaudellaan kahden ottelua, joissa hän teki neljä maalia. Joukkue sijoittui kauden päätyttyä neljänneksi.


title: Fakhreddine Ben Youssef

text: Ben Youssef pelasi ensimmäisen maaottelunsa Egyptiä vastaan 16. lokakuuta 2012. Ja teki avausmaalinsa maajoukkueessa toisessa ottelussaan Irakia vastaan.


title: Fakhreddine Ben Youssef

text: Ben Youssef valittiin vuoden 2013 Afrikan-mestaruuskisoihin, jossa hän pelasi vaihtopelaajan roolissa. Tunisian kisat päättyivät alkulohkoon.


title: Fakhreddine Ben Youssef

text: Kesäkuussa 2018 Ben Youssef valittiin Tunisian maajoukkueeseen 2018 MM-kilpailuihin Venäjälle. Hän pelasi Tunisian kaikissa kolmessa lohko-ottelussa. Maalinteossa Ben Youssef onnistui kerran viimeisessä ottelussa Panamaa vastaan.


title: Teddy Wilson Vol. 2

text: Teddy Wilson Vol. 2 (tai Volume 2) on yhdysvaltalaisen jazz-pianisti Teddy Wilsonin albumi vuodelta 1983. Albumin kappaleet ovat jazz-standardeja ja ne on äänitetty konserteissa vuosina 1957 ja 1958 Yhdysvalloissa Wilsonin trion kiertueelta.


title: Teddy Wilson Vol. 2

text: Alkuperäinen tuotanto on vuodelta 1972 ja levy-yhtiö oli tuolloin Laff Records.


title: Teddy Wilson Vol. 2

text: Vuoden 1983 painoksessa levymerkki on PRT Recordsin Jazz Reactivation ja tunnus JR 127. Jakelusta on huolehtinut PRT Ltd., 132 Western Road, Mitcham, Surrey. PRT on Precision Records and Tapes Ltd:n tuotemerkki. LP-levyjä on valmistettu Englannissa. Albumin kansitekstin on laatinut Alun Morgan.


title: Teddy Wilson Vol. 2

text:
Aikaisempi levy "Teddy Wilson Vol. 1" on ilmestynyt tunnuksella Jazz Reactivation JR 108.(a) Body and Soul (Sour, Green, Heyman, Eyton)
(b) Sweet Lorraine (Burwell, Parish)
      5. Moonglow (Hudson, DeLange, Mills)


title: Teddy Wilson Vol. 2

text: Ennen Wilsonin trioa Arvell Shaw oli Louis Armstrongin All Stars -yhtyeessä. Nils-Bertil (Bert) Dahlander on kansallisuudeltaan ruotsalainen.


title: Tommy Westlund

text: Tommy Westlund (s. 29. joulukuuta 1974 Fors, Ruotsi) on uransa lopettanut ruotsalainen jääkiekkoilija, pelipaikaltaan laitahyökkääjä.


title: Tommy Westlund

text: Westlund aloitti pääsarjauransa kaudella 1995–1996 Elitserienin Brynäs IF:ssä. Ennen siirtymistään Brynäsiin hän pelasi neljä kautta Avesta BK:n edustusjoukkueessa, yhden Ruotsin kolmanneksi korkeimmalla sarjatasolla sekä kolme toiseksi korkeimmalla. Hänen kasvattajaseuransa oli Fors IK.


title: Tommy Westlund

text: Westlundin pisteiden valossa paras pääsarjakausi oli hänen kolmas kautensa, kausi 1997–1998. Hän oli tuolla kaudella joukkueensa paras maalintekijä ja toiseksi paras pistemies Jan Larssonin jälkeen tehtyään 29 maalia ja yhdeksän syöttöpistettä, yhteensä 38 tehopistettä, 46:ssa ottelussa. Koko liigan maalipörssissä hän sijoittui jaetulle toiselle sijalle Pelle Prestbergin kanssa 30 maalia tehneen Patric Kjellbergin jälkeen ja pistepörssissä kymmenenneksi.


title: Tommy Westlund

text: NHL-seura Carolina Hurricanes varasi Westlundin numerolla 93 neljännellä kierroksella. Hän siirtyi samana vuonna AHL:n Beast of New Haveniin ja aloitti NHL:ssä vuotta myöhemmin, kaudella 1999–2000. Hän pelasi NHL:ssä neljän kauden aikana yhteensä 203 runkosarja- ja 25 pudotuspeliottelua. Kaudella 2001–2002 hän oli sivussa suuren osan runkosarjasta selkävamman vuoksi, mutta palasi joukkueensa kokoonpanoon pudotuspeleihin 2002, joissa Hurricanes eteni Stanley Cupin loppuotteluihin. Mestaruuden vei tuolloin Detroit Red Wings. Kaudella 2002–2003 Westlund pelasi NHL:n lisäksi AHL:n Lowell Lock Monstersissa.


title: Tommy Westlund

text: Westlund palasi Elitserieniin vuonna 2003 tehtyään sopimuksen Leksands IF:n kanssa. Kausi 2003–2004 jäi hänen viimeisekseen. Hän lopetti pelaajauransa rannevamman vuoksi.


title: Tommy Westlund

text: Westlund edusti Ruotsin joukkuetta yksissä arvokisoissa, yhdessä ottelussa maailmanmestaruuskilpailuissa 1998. Ruotsi voitti tuona vuonna MM-kultaa.


title: Lumilautailun maailmancup

text: Lumilautailun maailmancup on kansainvälisen hiihtoliitto FIS:n järjestämä lumilautailun maailman korkeatasoisin sarjamuotoinen kilpailu. Ensimmäinen miesten maailmancup järjestettiin kaudella 1994–1995. Joulukuussa 1995 Kansainvälinen olympiakomitea päätti lisätä lumilautailun olympialaisten ohjelmaan. Ensimmäiset MM-kilpailut lajissa järjestettiin vuonna 1996. Maailmancupissa kilpaillaan seitsemässä eri kilpailumuodossa, jotka ovat freestyle-lajit half-pipe, big air ja slopestyle sekä alppilajit lumilautakrossi, lumilautakrossin joukkuekilpailu, parisuurpujottelu ja paripujottelu.


title: Aulis Apajalahti

text: Niilo Aulis Apajalahti (14. marraskuuta 1897 Helsinki – 30. maaliskuuta 1961 Helsinki) oli suomalainen lääkäri. Hän toimi Kätilöopiston ylilääkärinä vuodesta 1940. Professorin arvonimen hän sai 1947.


title: Aulis Apajalahti

text: Apajalahti valmistui lääketieteen lisensiaatiksi 1926, naistentautien ja synnytysten erikoislääkäriksi 1929, ja hän väitteli tohtoriksi 1931 aiheena tulehduksellisten tekijöiden vaikutus kohdunulkoiseen raskauteen. Hän oli Helsingin yliopiston synnytys- ja naistentautien dosentti 1937–1950. Yliopisto-opetuksen ohella hänen tärkeä tehtävänsä oli kätilökoulutuksen kehittäminen. Hän oli suunnittelemassa ja toteuttamassa uutta Kätilöopistoa.


title: Apajalahti

text: Apajalahti on suomalainen sukunimi, joka on muun muassa seuraavilla henkilöillä:


title: Johan Apolloff

text: Johan (Juhana) Apolloff (noin 1640–1706) oli inkeriläissyntyinen sotilas. Hän oli vuodesta 1689 Nevanlinnan komentaja ja puolusti suuren Pohjan sodan aikana 1703 linnaa venäläisiä vastaan mutta joutui antautumaan.


title: Bolívar (Ecuador)

text: Bolívar on yksi Ecuadorin maakunnista. Se sijaitsee maan ylänköalueella. Sen pääkaupunki on Guaranda. Provinssin pinta-ala on 3 926 km² ja vuonna 2010 väkiluku oli 182 744. Maakunnan asukkaista 40 prosenttia kuuluu alkuperäiskansoihin.


title: Bolívar (Ecuador)

text: Bolívar on jaettu seitsemään kantoniin: Guaranda, Chillanes, Chimbo, Echeandía, San Miguel, Caluma ja Las Naves. Sen tärkeimmät elinkeinot ovat maatalous ja karjanhoito.


title: Victoria Larrière

text: Victoria Larrière (s. 2. toukokuuta 1991 Martigues) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 172 toukokuussa 2012. Hän on voittanut urallaan kahdeksan ITF-turnausta kaksinpelissä.


title: Victoria Larrière

text: WTA-turnauksen pääsarjassa Larrière pelasi ensimmäisen kerran syyskuussa 2011 Uzbekistanissa. Grand Slam -turnauksen pääsarjassa hän pelasi ensimmäisen kerran Ranskan avoimissa 2012, jossa hän hävisi ensimmäisellä kierroksella Marija Kirilenkolle.


title: Karl Adolf Appelberg

text: Karl Adolf Appelberg (1851–1915) oli suomalainen teologi. Hän oli Helsingin yliopiston käytännöllisen teologian professori 1900–1915. Hän tutki Suomen varhaisempaa kirkko-oikeutta ja -hallintoa. Appelberg toimi opettajana myös helsinkiläisissä kouluissa.


title: Nadia Lalami

text: Nadia Lalami (s. 28. huhtikuuta 1990 Casablanca) on marokkolainen tennispelaaja. Parhaimmillaan hän on ollut kaksinpelissä WTA-listan sijalla 322 syyskuussa 2011. Hän on voittanut urallaan kaksi ITF-turnausta kaksinpelissä.


title: Nadia Lalami

text: Huhtikuussa 2011 Lalami pääsi puolivälieriin kotimaassaan pelatussa Grand Prix SAR La Princesse Lalla Meryem -turnauksessa. Hänestä tuli ensimmäinen marokkolainen puolivälieräpelaaja WTA-kiertueella, kun hän voitti turnauksessa ykköseksi sijoitetun Aravane Rezaïn. Puolivälierissä hän hävisi Kirsten Flipkensille.


title: Reino Arimo

text: Atri Reino Tapio Arimo (23. huhtikuuta 1908 Lammi – 13. toukokuuta 1991 Helsinki) oli suomalainen kenraaliluutnantti.


title: Reino Arimo

text:
Reino Arimon isä oli metsäneuvos Atri Santeri Arimo.
Arimo kävi Kadettikoulun 1927–1929, Sotateknillisen koulun 1933–1934 sekä Sotakorkeakoulun 1949–1951. Uransa alkuvaiheissa hän toimi viestiaselajin tehtävissä. Aktiiviupseerina Pioneeripataljossa hän toimi kouluttajana 1929–1936. Kadettikoulussa hän opetti 1936–1939. Talvisodan alettua hän toimi 3. divisioonan pioneerikomentajana. Tällöin hän vastasi divisioonan lohkon linnoituslaitteista Summan alueella. Välirauhan aikana hän jatkoi linnoittautumisen suunnittelijana ja jatkosodan alettua toimi 6. divisioonan pioneerikomentajana. Välillä hän toimi Päämajan linnoitusosaston maastosuunnittelun tarkastajana. Sodan päättyessä hän oli asekätkennän keskeisiä valmistelijoita ja myös vangittiin 30 kuukaudeksi.


title: Reino Arimo

text: Sotakorkeakoulun käytyään Arimo oli pääesikunnassa toimistopäällikkönä 1951–1954 ja pioneeriosaston päällikkö 1954–1955. Pioneeritarkastajana hän palveli vuodet 1955–1961. Arimosta tehtiin puolustusministeriön kansliapäällikkö vuosiksi 1961–1966. Uransa päätteeksi hän toimi yleisesikunnan, myöhemmin pääesikunnan päällikkönä 1966–1968.


title: Reino Arimo

text: Ylennykset: reservivänrikki 1927, vänrikki 1929, luutnantti 1931, kapteeni 1938, majuri 1941, everstiluutnantti 1951, eversti 1954, kenraalimajuri 1957, kenraaliluutnantti 1962.


title: Reino Arimo

text: Upseeriliiton puheenjohtaja Arimo oli vuodesta 1958. Hänen pääteoksensa oli "Suomen linnoittamisen historia 1918–1944".


title: Reino Arimo

text: Airimo kutsuttiin Kadettikunnan kunniajäseneksi 22.11.1968.


title: Arimo

text: Arimo on suomalainen etunimi ja sukunimi:


title: Päiväkirja (Antti Vuorenmaan albumi)

text: Päiväkirja on Antti Vuorenmaan debyyttialbumi. Se ilmestyi vuonna 2012.


title: Päiväkirja (Antti Vuorenmaan albumi)

text:
Albumilta julkaistiin singlenä kappaleet "Pieni Taivas" ja "Painuu päivä peltikattojen taa". Kappaleesta "Pieni Taivas" tehtiin myös musiikkivideo.
"Painuu päivä peltikattojen taa" oli tunnusmusiikkina Juha Rosman ohjaamassa TV-draama Stalkkerissa, ja kappale meni Radio Suomen ykköseksi viikolla 40/2012.
Se nousi myös julkaisuvuonna 2012 Radio Suomen 100 soitetuinta -listalle sijalle 58.


title: Päiväkirja (Antti Vuorenmaan albumi)

text: Kappaleet on säveltänyt ja sanoittanut Antti Vuorenmaa.


title: August Magnus Gustaf Armfelt

text: August Magnus Gustaf Armfelt (1826–1894) oli suomalainen tilanomistaja ja valtiopäivämies. Hän kuului Tammikuun valiokuntaan ja osallistui valtiopäivien toimintaan vuonna 1863–1885 hyvin tehokkaasti, muun muassa asevelvollisuuskysymyksen yhteydessä 1877–1878. Hän oli perustamassa Varsinais-Suomen Maanviljelysseuraa ja toimi sen puheenjohtajana. Armfelt myös toimi Rantaratahankkeen komitean puheenjohtajana vuonna 1886.


title: Carl Alexander Armfelt

text: Carl Alexander Armfelt (1850–1925) oli Pietarissa Suomen asiain kanslian toimituspäällikkö, ministerivaltiosihteerin apulainen 1900–1901. Hänet erotettiin, koska hän vastusti Nikolai Bobrikovin venäläistämistoimia. Testamentissaan hän määräsi omaisuudestaan suuren osan Åbo akademille ja irtaimistoaan Kansallismuseolle.


title: Carchi

text: Carchi on yksi Ecuadorin maakunnista. Se sijaitsee maan ylänköalueella. Sen pääkaupunki on Tulcán. Provinssin pinta-ala on 3 750 km ja väkiluku vuonna 2010 oli 165 659.


title: Carchi

text: Carchi on jaettu viiteen kantoniin: Tulcán, Espejo Montúfar, Mira , Bolívar ja San Pedro de Huaca. Siellä tuotetaan perunaa, vehnää, karjaa ja muita maataloustuotteita. Teollisuudenaloja ovat meijerit ja muu elintarvike- ja juomateollisuus sekä tupakkatehtaat.


title: Paavo Aro

text: Paavo Robert Aro (vuoteen 1906 Arbelius) (16. elokuuta 1899 Pori – 8. maaliskuuta 1978 Helsinki) oli suomalainen metsätieteilijä.


title: Paavo Aro

text: Aron vanhemmat olivat työnjohtaja Robert Wilhelm Arbelius ja Tilda Jutila ja puoliso vuodesta 1925 opettaja Aili Viola Raussi. Hän tuli yloppilaaksi Porin lyseosta 1919 ja suoritti metsänhoitotutkinnon 1923 ja maatalous- ja metsätieteiden kandidaatin tutkinnon 1929. Maatalous- ja metsätieteiden tohtoriksi Aro väitteli 1939 aiheesta "Tutkimuksia rinnankorkeus- ja katkaisuläpimitan vaikutuksesta käyttöpuun ja hakkuutähteiden määrään". Aro toimi ensin sekä opettajana että metsänarvioimistehtävissä ja sitten Helsingin yliopiston assistenttina, Metsäntutkimuslaitoksen apulaistutkijana, Metsähallituksen tilastokonttorin johtajana ja tutkijana Kansainvälisessä Metsäkeskuksessa. Aro oli Helsingin yliopiston metsäteknologian dosentti vuosina 1937–1966 ja virkaatekevä professori 1945–1948. Aro oli Metsäntutkimuslaitoksen professori vuodesta 1949 vuoteen 1967. Aro pani Suomessa alkuun metsätyön ja työvälineiden tieteellisen tutkimuksen. Hän kehitti perinteisiä metsätyövälineitä ja julkaisi tutkimuksia puutavaran mittaamisesta.


title: Jaakko Rahola

text: Jaakko Juhani Rahola (vuoteen 1906 Helenius; 1. kesäkuuta 1902 Mänttä – 10. syyskuuta 1973 Helsinki) oli suomalainen laivanrakennuksen asiantuntija, joka toimi Teknillisen korkeakoulun laivanrakennusopin professorina 1941–1955, rehtorina 1955–1965 sekä Suomen kauppa- ja teollisuusministeriön kansliapäällikkönä 1965–1969. Rahola julkaisi vuonna 1939 merkittävän tutkimuksen "The judging of stability of ships", jossa hän määritteli niin sanotun Raholan kriteerin laivojen vakaudelle.


title: Jaakko Rahola

text: Rahola oli mänttäläisen kauppiaan poika. Hän kirjoitti ylioppilaaksi Tampereelta vuonna 1920 ja valmistui 1925 diplomi-insinööriksi Teknillisen korkeakoulun koneinsinööriosastolta, pääoppiaineenaan laivanrakennus. Hän suoritti myös merisotatekniikan kurssit Sotakorkeakoulussa ja työskenteli 1925–1933 Suomen sotasataman laivanrakennusinsinöörinä. Sen jälkeen Rahola toimi 1933–1940 merivoimien esikunnan konstruktiotoimiston ja 1940–1944 laivanrakennustoimiston päällikkönä. Vuonna 1944 hän oli vähän aikaa valtion laivatelakan toimitusjohtajana. Saman vuoden syksyllä Rahola nimettiin vastaperustetun Sotakorvausteollisuuden valtuuskunnan (Soteva) laivanrakennustoimiston päälliköksi. Vuosina 1948–1950 hän oli Sotevan laivanrakennusjohtaja. Tuona aikana rakennettiin 518 sotakorvauksina Neuvostoliittoon toimitettua alusta.


title: Jaakko Rahola

text: Rahola väitteli 1940 tohtoriksi ja seuraavana vuonna hänet nimitettiin laivanrakennusopin professoriksi Teknilliseen korkeakouluun. Vuodesta 1945 hän oli myös oppilaitoksen koneinsinööriosaston johtaja, kunnes kohosi 1955 rehtoriksi. Rahola oli 1947–1965 myös Valtion teknillisen tutkimuslaitoksen (VTT) hallituksen jäsen. Vuonna 1965 hän siirtyi kauppa- ja teollisuusministeriön kansliapäälliköksi, missä tehtävässä toimi neljä vuotta ennen eläkkeelle jäämistään. Hän edusti virassa perinteistä teknistä asiantuntemusta.


title: Jaakko Rahola

text: Raholalla oli lukuisia luottamustoimia. Hän toimi 1956–1962 Tekniikan edistämissäätiön hallituksen ja 1955–1965 Outokumpu Oy:n säätiön hallituksen puheenjohtajana. Hän kuului 1946–1965 Merenkulun säätiön hallitukseen, vuodesta 1954 Valmet Oy:n johtokuntaan, 1955–1965 Akateemiseen lautakuntaan, vuodesta 1960 Emil Aaltosen säätiön hallitukseen ja vuodesta 1965 Jenny ja Antti Wihurin rahaston hallitukseen. Rahola oli myös 1924–1925 Teknillisten ylioppilaiden puheenjohtaja ja 1945–1955 inspehtori. Lisäksi hän kuului Kulosaaren kunnanvaltuustoon vuosina 1937–1945.


title: Jaakko Rahola

text: Rahola oli vuodesta 1926 naimisissa arkkitehti Armas Lindgrenin tyttären Marianna Lindgrenin kanssa. Heidän poikansa Jaakko Rahola nuorempi on koonnut verkkoon ruokasanaston Raholan syötäviä sanoja. Suomen laivaston komentajana ja merenkulkuhallituksen pääjohtajana toiminut kontra-amiraali Eero Rahola oli Jaakko Raholan veli.


title: Taavi Arola

text: Taavi Vihtori Arola, vuoteen 1896 Gröndahl (22. maaliskuuta 1881 Turku – 6. kesäkuuta 1947 Tampere) oli suomalainen diplomi-insinööri, kauppaneuvos ja Keskusosuusliike Hankkijan toimitusjohtaja 1919–1947.


title: Taavi Arola

text: Arola kävi kansakoulun Mietoisissa ja tuli ylioppilaaksi 1900 Turun suomalaisesta lyseosta. Koneinsinööriksi hän valmistui Helsingin Polyteknillisestä opistosta 23-vuotiaana 1904 ja työskenteli sen jälkeen vuoden ajana konetehtaassa Pietarissa. Arolaa pidetään yhtenä Suomen maataloudellisen osuustoiminnan uranuurtajista. Hän oli tullut Hankkijan palvelukseen jo liikkeen aloittaessa toimintansa vuonna 1905, jolloin hän toimi meijerikone- ja tarvikeosaston johtajana neljän vuoden ajan. Toimittuaan vuodesta 1909 valtion konekonsulenttina, samoin kuin Helsingin yliopiston maanviljelysopin professorin apulaisena, Arola palasi Hankkijaan koneosaston johtajaksi vuonna 1916. Arolan toimitusjohtajakauden on katsottu olleen Hankkijan historian vakavaraisinta aikaa.


title: Taavi Arola

text: Taavi Arolan vanhemmat olivat muurari Kustaa Gröndahl ja Mathilda Rindell ja puoliso vuodesta 1907 Anna Tihverä.


title: Atle Asanti

text: Atle Armas Gabriel Asanti (vuoteen 1937 Aschan; 31. toukokuuta 1905 Turku – 3. tammikuuta 1992 Helsinki ) oli suomalainen diplomaatti ja juristi.


title: Atle Asanti

text: Asanti kirjoitti ylioppilaksi vuonna 1925. Hän suoritti vuonna 1931 ylemmän oikeustutkinnon. Asantista tuli varatuomari vuonna 1934, jolloin hän meni myös töihin ulkoasianministeriöön.


title: Atle Asanti

text: Asanti työskenteli aluksi Tukholman, Berliinin ja Moskovan lähetystöissä avustajana 1930-luvulla


title: Atle Asanti

text: Sodanaikana Asanti toimi ulkoasianmisteriön jaostosihteerinä ja myöhemmin jaostopäällikkönä vuosina 1957–1959 sekä oikeudellisen osaston päällikkönä.


title: Atle Asanti

text: Asanti nimitettiin Suomen ensimmäiseksi suurlähehttilääksi Yhdistyneisiin arabitasavaltoihin vuosiksi 1959–1962 sekä toimi samalla suurlähettiläänä Beirutissa ja Khartumissa vuosina 1959–1962 ja lähettiläänä Addis Abebassa vuosina 1959–1962. Sen jälkeen hän oli suurlähettiläänä Prahassa 1962–1972 ja Tiranassa 1962–1971. Asanti jäi eläkkeelle vuonna 1972 .


title: Atle Asanti

text: Hänen veljensä oli professori Paavo Asanti. Asanti oli myös Suomen ulkomaankauppaliiton ja International Law Associationin Suomen osaston hallituksen jäsen. Lähetystöneuvoksen arvon hän sai 1947 ja täysivaltaisen erikoissuurlähettilään arvon 1959


title: Hiipivä Haamu

text: Hiipivä Haamu (HH) on Suomen suurin vuosittain järjestettävä partiokilpailu. Se on kaupunkituntemus- ja salapoliisikilpailu, joka järjestetään Helsingissä aina marraskuun ensimmäisenä sunnuntaina. Kilpailun järjestää partiolippukunta Ilvesveikot, ja siihen osallistuu vuosittain noin 1000-1500 partiolaista.


title: Hiipivä Haamu

text: Kilpailu on tarkoitettu yli 10-vuotiaiden partiolaisten ryhmille, mutta siihen voi osalistua kuka tahansa. Kilpailu on suosittu kaikenikäisten keskuudessa.


title: Hiipivä Haamu

text: Kilpailu koostuu ennakkotehtävistä, kisapäivästä sekä lopputehtävistä, jotka täytetään kilpailun maalissa. Tarkoituksena on selvittää, mitä kisapäivän aikana on tapahtunut tutkimalla rastipaikkoja ympäri Helsinkiä sekä haastattelemalla kilpailun henkilöitä. Kilpailuun kuuluu aina opetusteema, kuten Itämeri tai nettiturvallisuus, johon kisaajat tutustuvat tarkemmin päivän aikana.


title: Hiipivä Haamu

text: Kilpailu järjestettiin ensimmäistä kertaa jo 1946 nimellä "Tunne Kaupunkisi". Kilpailu vakiintui vuosittaiseksi kuitenkin vasta 1970-luvulla. Ilvesveikot on järjestänyt kilpailua säännöllisesti vuodesta 1974 alkaen.


title: Aschan

text: Aschan [askaan] on sukunimi joka tarkoittaa seuraavia:


title: Ossian Aschan

text: Adolf Ossian Aschan [as'ka:n] (16. toukokuuta 1860 Helsinki – 25. helmikuuta 1939 Helsinki) oli suomalainen kemisti. Hän oli Helsingin yliopiston dosentti 1886–1896, kemian apulainen 1896–1908, professori 1908–1927. Vuosina 1907–1908 hän toimi Berliinissä saksalaisen Chemisch Fabrik auf Actien -yhtymän tieteellisen laboratorion johtajana. Hän tutki orgaanisessa kemiassa erityisesti alisyklisiä yhdisteitä ja selvitti niiden rakenteita, reaktioita ja stereokemiallista luonnetta. Hänen aloitteestaan on perustettu Teollisuuden keskuslaboratorio. Aschan toimi Turun läänin eteläisen vaalipiirin kansanedustajana 1. maaliskuuta 1910 – 31. tammikuuta 1911.


title: Mathilda Asp

text: Mathilda Sofia Asp (o.s. Wetterhoff; 3. helmikuuta 1840 Hämeenlinna – 9. lokakuuta 1920 Tukholma) oli Suomen naisvoimistelun uranuurtajia. Hänellä ja hänen puolisollaan, anatomian professori Georg Aspilla, oli vastuullaan Helsingissä 1868–1871 naisvoimisteluopisto. Georg Aspilla oli myös lääkintävoimistelulaitos, jossa Mathilda Asp toimi 1874–1890. Opetuksessa noudatettiin Spiessin järjestelmää.


title: Mathilda Asp

text: Hänen poikansa oli Sigurd Wettenhovi-Aspa.


title: Helge Aspelund

text: Helge Allan Ossian Aspelund (11. syyskuuta 1897 Kontiolahti – 11. heinäkuuta 1975) oli suomalainen kemisti. Aspelund osallistui Petsamon retkelle toukokuussa 1918. Haavoittui heinäkuussa 1918 johtaessaan retkeläisten toista hyökkäystä Petsamoa kohti. Aspelund ylennettiin vänrikiksi heinäkuussa 1919. Hän oli vuodesta 1934 Åbo akademin ylimääräinen professori, vuosina 1943–1961 professori.


title: Oskari Adolf Autio

text: Oskari Adolf Autio (26. marraskuuta 1890 Uusikirkko – 28. helmikuuta 1974 Helsinki) oli suomalainen juristi. Hän oli Korkeimman oikeuden jäsen ja oikeusneuvos vuosina 1936–1948 sekä Itä-Suomen hovioikeuden presidentti 1948–1960. Vuosina 1928–1936 hän työskenteli Viipurin hovioikeudessa.


title: Espeletia

text: Espeletia on asterikasvien suku, johon kuuluu noin 90 lajia. Ne kasvavat vuoristoniityillä Kolumbiassa, Venezuelassa ja Ecuadorin pohjoisosassa. Kasvien mehevät lehdet muodostavat pyöreän ruusukkeen. Jotkut lajit kavavat pieniksi puiksi, toiset jäävät pensaan korkuisiksi. Kasvin lehtiä peittää tiheä harmaa nukka. Lehtiruusukkeen alle muodostuu kuolleista lehdistä runko, joka voi kasvaa 15 metriä korkeaksi.


title: Jääkiekon SM-liigakausi 2012–2013

text: Jääkiekon SM-liigakausi 2012–2013 oli jääkiekon SM-liigan 38. kausi. Sarjan neljätoista joukkuetta olivat samat kuin seitsemällä edelliskaudella. Puolustavana mestarina kauteen lähti JYP. Runkosarja koostui 420 ottelusta, joita pelattiin 60 joukkuetta kohden. Runkosarja alkoi 13. syyskuuta 2012 ja päättyi 12. maaliskuuta 2013. Pudotuspelit alkoivat 14. maaliskuuta ja päättyivät 24. huhtikuuta 2013. Runkosarjan viimeiseksi jäänyt Ilves pelasi Mestiksen mestaria Jukureita vastaan paras seitsemästä -karsintasarjan, jonka Ilves voitti otteluvoitoin 4–1 ja säilytti SM-liigapaikkansa. Finaaleissa Ässät saavutti seurahistoriansa kolmannen Suomen mestaruuden voittaen Tapparan otteluvoitoin 4–2. Ässien edellinen mestaruus oli kaudelta 1977–1978.


title: Jääkiekon SM-liigakausi 2012–2013

text: Liigan sääntöihin tehtiin ennen kauden alkua kaksi pientä muutosta. Kolmen pisteen voittojen merkitystä tasapisteissä olevien joukkueiden keskinäisen paremmuuden ratkaisemiseksi vahvistettiin. Toinen pienempi muutos tehtiin rangaistustyypin määräytymiseen kypärän pois ottamisesta tappelutilanteessa.


title: Jääkiekon SM-liigakausi 2012–2013

text: Torjuntapörssissä on huomioitu vähintään 20 ottelua pelanneet maalivahdit.


title: Jääkiekon SM-liigakausi 2012–2013

text: Villi kortti -kierrokselle pääsi SM-liigan runkosarjan sijoille 7–10 sijoittuneet joukkueet. Nämä olivat Kärpät, HIFK, Lukko sekä SaiPa. Kierros pelattiin paras kolmesta systeemillä, eli kahdella voitolla sai paikan puolivälieriin.


title: Jääkiekon SM-liigakausi 2012–2013

text: Sekä Kärpät että Lukko olivat päättäneet runkosarjansa alavireisesti. Runkosarjassa joukkueet kohtasivat viidesti, Kärppien voittaessa ensimmäiset kolme ja Lukko kaksi viimeistä. Otteluparissa olivat vastakkain kauden piste- ja maalipörssin voittanut Kärppien Juha-Pekka Haataja sekä pistepörssin toiseksi tullut Lukon Justin Azevedo. Runkosarjan keskenäisten otteluiden paras pistemies oli Kärppien Ivan Huml (neljä maalia, viisi maaliin johtanutta syöttöä). Kärpät ja Lukko ovat pelanneet vain kerran aiemmin pudotuspeleissä vastakkain, keväällä 2005. Silloin Kärpät oli välierissä parempi voitoin 3–0.


title: Jääkiekon SM-liigakausi 2012–2013

text: Jatkoaika.com asetti Kärpät ennakkosuosikiksi ottelusarjaan. Kärppien suurimmaksi heikkoudeksi nimettiin maalinedustapelaaminen, sekä hyökkäys- että puolustuspäässä. Lukon ongelmaksi nimettiin runkosarjan lopun huono hyökkäyspelaaminen sekä ratkaisijoiden vähyys. Myös Lukon huonolla kotimenestyksellä uskottiin olevan merkitystä. MTV3:n jääkiekkoasiantuntija Mika Kortelainen piti myös Kärppiä ennakkosuosikkina. Hän arvioi Kärppien puolustus- ja hyökkäysmateriaalin olevan Lukkoa parempia. Ainoastaan maalivahtipeli oli Lukon puolella. Kortelainen korosti myös avausottelun merkitystä.


title: Jääkiekon SM-liigakausi 2012–2013

text: SM-liigan runkosarjan viimeiseksi sijoittunut ja Mestiksen voittanut joukkue pelasivat paras seitsemästä -ottelusarjan.


title: Hjalmar Avellan

text: August Hjalmar Avellan (2. tammikuuta 1872 Somero – 16. maaliskuuta 1919 Helsinki) oli suomalainen hammaslääkäri.


title: Hjalmar Avellan

text: Avellan väitteli 1917 ensimmäisenä Suomessa odontologian tohtoriksi. Hän oli Helsingin yliopiston hammasklinikan proteesi- ja hampaanoikomisopin opettaja. Hänelle myönnettiin professorin arvonimi 1915. Hän valmistui hammaslääkäriksi 1900 ja toimi hammaslääkärinä Sortavalassa ja Joensuussa, sitten Turussa, josta hän siirtyi Helsinkiin ja professori Hahlin siirryttyä pois tämän tilalle yliopistoon. Hän hoiti edelleen myös yksityispraktiikkaa ja teki samalla myös tieteellistä työtä. Yhdessä Matti Äyräpään kanssa hän sai aikaan, että odontologiassa saattoi väitellä tohtoriksi.


title: Hjalmar Avellan

text: Avellanin puoliso oli Hanna Elisabet Hellman (s. 1870). Metsänhoitaja Ilmari Hjalmar Avellan (1905-1944) oli heidän poikansa.


title: Machalillan kansallispuisto

text: Machalillan kansallispuisto on luonnonsuojelualue Ecuadorin rannikolla. Siellä suojellaan trooppista puoliaavikkoa: Tämä kasvillisuustyyppi oli aikoinaan yleinen ja kattoi jopa neljänneksen Ecuadorin pinta-alasta, mutta nyt sitä on jäljellä vain prosentti, ja suurin osa siitä on tämän puiston alueella. Tyypillisiin kasvilajeihin kuuluvat opuntia-kaktukset ja palo santo -puut.


title: Machalillan kansallispuisto

text: Puiston alueella on tavattu 270 lintulajia, joihin kuuluu tinameita, kolibreita ja papukaijoja. Monia niistä ei tavata missään muualla kuin Ecuadorin kuivissa trooppisissa metsissä, ja ne ovat siksi erittäin uhanalaisia.


title: Teodor Avellan

text: Teodor Kristian (Theodor Christian) Avellan (, "Fedor Karlovitš Avelan"; 12. syyskuuta 1839 Loviisa – 30. marraskuuta 1916 Pietari) oli Venäjän laivastossa palvellut suomalainen amiraali. Hän johti Venäjän laivaston sen maineikkaalle vierailulle Ranskaan vuonna 1893 ja toimi Venäjän meriministerinä vuosina 1903–1905.


title: Teodor Avellan

text: Theodor Avellanin isä oli luutnantti Carl August Avellan. Hänen enonsa oli vara-amiraali ja luotsi- ja majakkalaitoksen pääjohtaja Justus Eriksson, jonka tyttären Odalindan kanssa Avellan meni naimisiin vuonna 1867. Isänsä kuoltua vuonna 1846 Avellan varttui äitinsä kanssa Pietarissa. Hän pääsi 8-vuotiaana Aleksanterin kadettikouluun, josta siirtyi kaksi vuotta myöhemmin merikadettikouluun. Hän valmistui merikadetiksi vuonna 1857 ja sai ylennyksen luutnantiksi vuonna 1863 ollessaan mukana klipperi "Abrekin" maailmanympäripurjehduksella. Vuosina 1869–1872 aliluutnantti Avellan oli vanhimpana upseerina maailman ympäri purjehtineella klipperi "Gaidamakilla". Hän palveli sen jälkeen vanhimpana upseerina useilla muillakin valtameriä kiertäneillä aluksilla, ja yleni 1882 komentajaksi sekä 1886 kommodoriksi. Vuonna 1878 Avellan kävi hakemassa Yhdysvaltain Philadelphiasta Venäjän ostaman risteilijä "Asian", ja toi sen seuraavana vuonna kotiin. Vuosina 1886–1889 hän oli päällikkönä maailman ympäri purjehtineella korvetti "Ryndalla", joka upseeristoon kuului muun muassa suuriruhtinas Aleksandr Mihailovitš.


title: Teodor Avellan

text: Vuonna 1890 Avellan nimitettiin 3. meriekipaasin päälliköksi Kronstadtiin. Seuraavana vuonna hänet ylennettiin kontra-amiraaliksi ja nimitettiin Kronstadtin satamaesikunnan päälliköksi. Elokuussa 1893 hänet nimitettiin venäläisen eskaaderin komentajaksi Välimerelle. Myöhemmin samana vuonna hän sai tehtäväkseen viedä eskaaderinsa historialliselle laivastovierailulle Ranskan Touloniin. Kyseessä oli vastavierailu, sillä Ranskan laivasto oli vieraillut Kronstadtissa kaksi vuotta aiemmin, mutta samalla se merkitsi myös Ranskan ja Venäjän välisen sotilasliiton julkistamista. Avellan ja osa hänen miehistöstään vietiin kunniavieraina Pariisiin, jossa heihin kohdistui laaja myönteinen huomio, sillä mahtavan liittolaisen saaminen oli ranskalaisille riemun aihe. Tapaus toi Avellanille maailmanlaajuisen kuuluisuuden. Hän sai eron Välimeren eskaaderin päällikkyydestä vuotta myöhemmin. Hän toimi tammikuusta 1895 alkaen Venäjän merivoimien pääesikunnan päällikön apulaisena ja vuodesta 1896 pääesikunnan päällikkönä. Viimeksi mainitun nimityksen yhteydessä hän sai ylennyksen vara-amiraaliksi.


title: Teodor Avellan

text: Avellan oli vuosina 1899 ja 1901 lyhyen aikaa Venäjän vt. meriministerinä. Hän oli meriministerinä myös vuosina 1903–1905 ja sai 1903 kenraaliadjutantin arvon. Hän erosi ministerin tehtävistä laivaston kärsittyä tappioita Venäjän–Japanin sodassa. Avellan jätti samana vuonna myös laivaston, ja sai eronsa yhteydessä amiraalin arvon. Hän oli yksi niistä yhdeksästä suomalaisesta, jotka ovat ylenneet täysamiraaliksi Venäjän merivoimissa. Vuonna 1914 hänet nimitettiin viimeisenä suomalaissyntyisenä henkilönä Venäjän valtakunnanneuvoston jäseneksi. Avellan sai monia korkeita venäläisiä ja ulkomaisia kunniamerkkejä, kuten erittäin harvinaisen Pyhän Vladimirin I luokan kunniamerkin vuonna 1916.


title: Adolf Backberg

text: Adolf Backberg (10. joulukuuta 1868 Hollola – 2. tammikuuta 1937 Helsinki) oli suomalainen rautatieinsinööri. Hän valmistui insinööriksi 1890. Hän oli Rauman rautatien rakennuspäällikkö ja ensimmäinen liikennepäällikkö 1895–1906 ja Rauman merikoulun höyrykoneopin opettaja 1901–1906. Rauman kaupungin valtuusmies 1898–1906 ja valtuuston puheenjohtaja 1905–1906. Tällöin hän siirtyi Valtionrautateiden palvelukseen ja oliRautatiehallituksen rautatierakennusosaston johtaja 1923–1935.


title: Helge Backlund

text: Helge Götrik Backlund (1878–1958) oli ruotsalainen geologi ja petrologi. Hän oli geologian ja mineralogian professori Åbo akademissa 1918–1924 ja Uppsalan yliopistossa 1924–1943. Hän teki tutkimusmatkoja Siperiaan, Huippuvuorille, Grönlantiin ja Etelä-Amerikkaan. Hän tutki vuorijonojen rakennetta ja magmakivilajien määrää niissä.


title: Albin Backman

text: Albin Lennart (A. L.) Backman (18. huhtikuuta 1880 Tampere – 19. helmikuuta 1967 Helsinki) oli suomalainen kasvitieteilijä. Hän oli valtion suonkuivausmetsänhoitaja 1911–1948, Helsingin yliopiston dosentti 1930–1947. Hän tutki soiden kasvijäänteitä.


title: Karl Backman (rehtori)

text: Karl Backman, myös: Carl Backman (1805–1856) oli suomalainen opettaja ja rehtori. Hän valmistui maisteriksi 1832 ja oli vuodesta 1833 opettajana Lauantaiseuran jäsenten perustamassa Helsingfors lyceumissa. Hän opiskeli välillä Venäjällä ja palasi sen jälkeen kouluun, jonka johtajana toimi 1846–1856. Hän oli vuodesta 1846 Helsingin yliopistossa saksan kielen lehtori. Hän testamenttasi omaisuutensa yliopistolle


title: Woldemar Backman

text: Herman Woldemar Backman (9. maaliskuuta 1870 Uusikaarlepyy – 18. maaliskuuta 1946 Pietarsaari) oli suomalainen lääkäri ja henkilöhistorioitsija.


title: Woldemar Backman

text: Woldemar Backmanin vanhemmat olivat merikapteeni Herman Backman ja Matilda Kjellman ja puoliso vuodesta 1898 lääketieteen lisensiaatti Augusta Elisabeth Nylund. Ylioppilaaksi Backman tuli 1888 ja valmistui lääketieteen kandidaatiksi 1892. Uransa alkuvaiheessa hän toimi rautatielääkärinä. Backman väitteli lääketieteen ja kirurgian tohtoriksi 1899 ja toimi Pietarsaaren kaupunginlääkärinä vuosina 1907–1917, sitten Vaasan ensimmäisenä kaupunginlääkärinä vuosina 1917–1923 ja vihdoin Uudenkaarlepyyn piirilääkärinä vuodesta 1923. Hän laati tutkimuksia lääketieteen, lääkintähistorian ja henkilöhistorian aihepiireistä.


title: Woldemar Backman

text: Backman toimi Pietarsaaren kaupunginvaltuuston puheenjohtajana vuodesta 1905 ja edusti kaupunkia valtiopäivillä 1905–1906. Backman sai itsenäisessä Suomessa ainutkertaisen ylimääräisen professorin arvonimen 17. heinäkuuta 1918.


title: Algot Bagge

text: Algot Fredrik Johan Bagge 19. heinäkuuta 1875 – 5. maaliskuuta 1971, oli ruotsalainen juristi. Bagge valmistui lakitieteen kandidaatiksi 1899 ja nimitettiin 1910 viskaaliksi Svean hovioikeuteen 1910. Hänestä tuli hovioikeudenneuvos 1911. Vuonna 1915 hänestä tuli revisiosihteeri ja kihlakunnantuomari Sollentunaan. Hän avusti oikeusministeriötä 1913–1921 lainlaadinnassa ja teki lakiehdotuksia rangaistusprosessiin ja erityisrangaistuksiin. Myöhemmin hän keskittyi kansainväliseen merioikeuteen merilainsäädäntökomitean puheenjohtajana 1921, oikeusministeriön asiantuntijana kansainvälisissä merioikeuden alan oikeudkäynneissä vuodesta 1923. Bagge oli Lontoossa saksalais-englantilaisen välitystuomioistuimen puheenjohtajana 1925–1926 ja Ruotsin valtion edustaja skandinaavisessa merioikeusyhteistyössä vuodesta 1922. Bagge toimi välitystuomarina Britannian ja Suomen välisessä laivakorvauskiistassa 1933–1934.


title: Jakob Bagge

text: Jakob Bagge (1502–1577) oli ruotsalainen merisotilas, syntyperältään norjalainen. Hän johti Venäjän sodassa 1555 epäonnista Pähkinälinnan valtausta. Hän torjui Viipurin linnan päällikkönä venäläisten hyökkäyksen vuonna 1556. Bornholmin meritaistelussa vuonna 1563 hän voitti tanskalaiset, mutta joutui itse seuraavana vuonna sotavangiksi.


title: Bagge

text: Bagge on seuraavien henkilöiden sukunimi:


title: Peder Bagge

text: Peder tai Peter Bagge (k. aikaisintaan noin 1599) oli ruotsalainen sotapäällikkö, joka määrättiin 1567 Ruotsin suuren laivaston komentajaksi. Hän meni 1590 Ouluun, jossa hänen tehtävään oli järjestää Pohjanmaan puolustus ja valmistella sotaretkeä Venäjälle. Hänen poikansa Sven Persson (Pietarinpoika) Bagge kävi hävitysretkellä Venäjän Karjalassa. Tammikuussa 1592 venäläiset tulivat kostoretkelle Oulun tienoille.


title: Let’s Put the X in Sex

text: Let’s Put the X in Sex on yhdysvaltalaisen hard rock -yhtye Kissin singlejulkaisu vuodelta 1988. Se on avausraita yhtyeen samana vuonna julkaistulla kokoelma-albumilla "Smashes, Thrashes & Hits", ja kappale on tyylillisesti samaa linjaa kuin yhtyeen vuoden 1987 studioalbumin "Crazy Nights" materiaali. Kappaleen ovat kirjoittaneet yhtyeen laulajakitaristi Paul Stanley sekä lauluntekijä Desmond Child, ja singlen b-puolella olevan, alun perin jo vuonna 1977 singlenä julkaistun, "Calling Dr. Loven" on puolestaan tehnyt laulajabasisti Gene Simmons.


title: Haarla (täsmennyssivu)

text: Haarla voi tarkoittaa ainakin seuraavia:


title: Konrad von Bagh

text: Konrad Ernst von Bagh (10. helmikuuta 1908 Pietari – 13. tammikuuta 1982 Lahti) oli suomalainen lääkäri ja professori.


title: Konrad von Bagh

text: Von Baghin vanhemmat olivat diplomi-insinööri Hermanna Konrad von Bagh ja Anna Elizabeth zur Loye. Hänen ensimmäinen puolisonsa vuodesta 1936 (k. 1949) oli sairaanhoitaja Aino Salome Tuomala ja toinen vuodesta 1959 Signe Maria Ahokas. Elokuvahistorioitsija Peter von Bagh (1943–2014) oli hänen poikansa ensimmäisestä avioliitosta. Von Bagh tuli ylioppilaaksi 1926 ja valmistui lääketieteen lisensiaatiksi ja tohtoriksi 1935. Uransa alussa hän työskenteli Helsingin Lapinlahden ja Kivelän sairaaloissa.


title: Konrad von Bagh

text: Von Bagh oli taustaltaan neurofysiologian ja neuropatologian tutkija. Hänellä oli Helsingissä 1939 saatu hermo- ja mielitautien erikoislääkärin pätevyys ja alan professorin pätevyys Helsingissä ja Turussa. Hän oli Turun ensimmäinen hermo- ja mielitautiopin professori 1936–1939. Lyhyen aikaa syksyllä 1946 hän hoiti Helsingin yliopiston psykiatrian professorin virkaa. Kun Turun yliopiston lääketieteellinen tiedekunta 1949 perustettiin, Bagh nimitettiin psykiatrian professoriksi, mutta jo samana vuonna hän irtisanoutui ja siirtyi Oulun piirimielisairaalan, myöhemmin Oulun keskusmielisairaalan, ylilääkäriksi ja toimi erikoislääkärikouluttajana. Hän oli tunnettu varsinkin dementian tutkimuksesta, johon hän oli perehtynyt Berliinissä. Hän jäi Oulusta eläkkeelle 1973. Von Baghille myönnettiin lääkintöneuvoksen arvonimi vuonna 1968.


title: Konrad von Bagh

text: Von Bagh oli jatkosodan aikana sotapsykiatrian vaikuttajia. Suomalaissotilaiden psyykkisiä häiriöitä jatkosodan aikana tutkineen Ville Kivimäen mukaan von Bagh edusti psykiatriassa saksalaista koulukuntaa joka tarjosi mielisairauksien hoitokeinoiksi työtä ja kovaa kuria. Jatkosodan aikana von Bagh määräsi armeijan hermotoipilaille kovia voimisteluharjoituksia joiden tarkoituksena oli von Baghin mukaan saada potilas "pakenemaan terveyteen". Von Baghin vaikutuksesta myös saksalaispsykiatrian perinne jatkui Pohjois-Suomessa pitempään kuin muualla Suomessa.


title: The Amboy Dukes

text: The Amboy Dukes oli yhdysvaltalainen rock-yhtye, joka perustettiin Detroitissa, Michiganissa vuonna 1964. Alkuperäiskokoonpanoon kuuluivat: Bob Lehnert (laulu), Ted Nugent (soolokitara), Gary Hicks (kitara, laulu), Dick Treat (basso, laulu) ja Gail Uptadale (rummut). Ted Nugent oli yhtyeen ainoa pysyvä jäsen ja muut jäsenet vaihtuivat tiuhaan tahtiin vuosien varrella. Yhtye hajosi vuonna 1975, minkä seurauksena Nugent siirtyi soolouralle.


title: Skyrama

text: Skyrama on Bigpointin luoma peli. Pelin tarkoitus on lennättää ja vastaanottaa erilaisia lentokoneita.


title: Skyrama

text: Lentokoneita on monia erilaisia, on tavallisia koneita, rahtikoneita, RamaCoptereita sekä vesitasoja. Koneita saa kaupasta sekä tapahtumista.


title: Skyrama

text: Skyramassakin on välillä tapahtumia, joissa yleensä kerätään koneista niin sanottua "nousukasta". Kun "nousukkaita" on tarpeeksi, pelaaja saat palkintoja kuten koneita, koristeita sekä kentän teemoja.


title: Skyrama

text: Skyramassa on erilaisia pelivaluuttoja: lentomarkat ja lentopennit. Lentopennejä saa koneista ja koristeista, kun taas lentomarkat pitää ostaa oikealla rahalla tai voittaa tasonnoususta.


title: Cotopaxi (maakunta)

text: Cotopaxi on yksi Ecuadorin maakunnista. Sen pääkaupunki on Latacunga. Maakunta sijaitsee maan ylänköalueella. Sen pinta-ala on 5 985 neliökilometriä ja vuonna 2010 väkiluku oli 406 798. Cotopaxin asukkaista 60 prosenttia kuuluu alkuperäiskansoihin.


title: Cotopaxi (maakunta)

text: Maakunta jakaantuu seitsemään kantoniin: Latacunga, La Maná, Pangua, Pujilí, Salcedo, Sigchos ja Saquisili.


title: Björklund

text: Björklund tai Bjørklund on muun muassa seuraavien henkilöiden sukunimi:


title: Ruotsi Eurovision laulukilpailussa 2013

text: Ruotsi osallistuu ja valitsee esiintyjänsä sisäisen karsinnan, Melodifestivalenin, avulla. Sen järjestää Ruotsin televisio SVT.


title: Ruotsi Eurovision laulukilpailussa 2013

text: Melodifestivalen 2013 oli 53. kerta, kun Melodifestivalen-laulukilpailu järjestettiin. Kilpailun voittajasta tuli Ruotsin edustaja . Melodifestivalen 2013 -kilpailun finaali järjestettiin 9. maaliskuuta 2013. Finaalin voitti Robin Stjernbergin esittämä kappale You


title: Ruotsi Eurovision laulukilpailussa 2013

text: Ruotsi sai finaalissa 62 pistettä ja tuloksena oli 14. sija.


title: Kulmalehtimittari

text: Kulmalehtimittari ("Scopula nigropunctata") on Suomessa muutaman kerran harhailijana tavattu mittariperhoslaji.


title: Kulmalehtimittari

text: Ulkonäöltään laji muistuttaa monia muita "Scopula"-suvun mittariperhosia, mutta on suhteellisen kookas. Siipien yleissävy on harmaa. Etusiivessä on kolme ja takasiivessä kaksi harmaata poikkiviirua. Uloimman poikkiviirun ulkopuolelta siipi on tummanharmaa ja aaltoviiru erottuu siinä valkoisena. Sekä etu- että takasiivissä on hyvin erottuvat, mustat keskipilkut. Etusiivet ovat erikoisen teräväkärkiset ja takasiiven ulkoreuna tekee selvän, terävän kulman. Siipiväli 29–34 mm.


title: Kulmalehtimittari

text: Kulmalehtimittari on levinneisyydeltään eurosiperialainen. Sitä tavataan suurimmassa osassa Eurooppaa, pohjoisessa Tanskaan ja Baltiaan sekä idässä Siperian poikki Koreaan ja Japaniin saakka. Suomesta laji tavattiin ensimmäisen kerran Loviisasta vuonna 1992. Lisäksi yksittäiset yksilöt on tavattu Houtskarista 2005 ja Bromarvista 2007. Keski-Euroopassa perhoset lentävät yhtenä sukupolvena toukokuun keskivaiheilta elokuun puoleenväliin.


title: Kulmalehtimittari

text: Laji elää metsänreunamilla sekä melko avoimilla niityillä. Päivisin perhosia voi löytää lepäämästä toukkien ravintokasveilla, illan hämärryttyä molemmat sukupuolet voivat lentää valolle. Kulmalehtimittari talvehtii keskenkasvuisena toukkana.


title: Kulmalehtimittari

text: Toukka elää erilaisilla puilla ja pensailla, erityisesti kuusamilla ("Lonicera") ja kärhöillä ("Clematis").


title: Polykem

text: Oy Polykem Ab oli Vantaan Hiekkaharjussa toiminut, vuonna 1954 perustettu muoviteollisuusyritys, joka valmisti muun muassa kylpyhuonekalusteita, valokuvuiksi kutsuttuja kuplanmuotoisia kattoikkunoita sekä kansainvälisten design-piirien huomion saaneita, arkkitehti Matti Suurosen suunnittelemia Futuro- ja Venturo-muovitaloja.


title: Polykem

text: Alkuvuosinaan Polykem valmisti akryylimuovista ja metalliprofiilikehyksestä valomainoslaatikoita alihankintana läheiselle Airamin tehtaalle. Teksti ja muut asiakasyritysten graafiset elementit lisättiin valomainoksiin joko silkkipainomenetelmällä tai liimaamalla valkoisen akryylin pintaan värillisestä akryylistä sahatut kuviot. Polykemin valomainoksia suosivat erityisesti nopeasti huoltamoverkostojaan kasvattaneet öljy-yhtiöt.


title: Polykem

text: Polykem keskittyi muutenkin erityisesti akryylimuovituotteisiin, joissa se kykeni parhaimmillaan tyydyttämään jopa puolet Suomen kysynnästä. Raaka-aineina käytettiin myös PVC-muovia, polyesteriä ja lujitemuovia.


title: Polykem

text: Yhdessä brittiläisen Imperial Chemical Industries -yhtiön (ICI) kanssa Polykem kehitti menetelmän valmistaa pesualtaita ja -kylpyammeita "Perspex"-akryylimuovista. Kun perinteinen valurauta-amme painaa noin 160 kg, Perspex-amme painoi vain 18 kg. Muita etuja olivat ruostumattomuus ja helppo puhdistus.


title: Polykem

text: Polykemin valokupuikkunat eli kattokuvut saivat suurta suosiota 1960-luvun alun tasakattoisissa liike- ja toimistorakennuksissa. Muita muovista kehiteltyjä rakennusosia olivat akryyliset ovenkahvat sekä katto- ja julkisivulevyt.


title: Polykem

text: Vuosina 1968–1978 Polykem valmisti arkkitehti Matti Suurosen suunnittelemaa Futuro-taloa sekä modulaarisia Venturo- ja Casa Finlandia -muovirakennuksia Ruotsinpyhtään Kuninkaankylässä. Hiekkaharjun ja Kuninkaankylän lisäksi Polykemillä oli tehdas Loviisan Haravankylässä.


title: Polykem

text: Vuonna 1959 Polykemin palveluksessa oli 30 ja vuonna 1964 jo 80 työntekijää. Taloudellisiin vaikeuksiin ajautuneen Polykemin osti suksisauvatehdas Exel Oy ja lopetti sen tuotannon. Polykem Oy lakkautettiin 1995.


title: Valkolehtimittari

text: Valkolehtimittari ("Scopula ornata") on Suomessa erittäinen harvinainen, valkoinen mittariperhoslaji.


title: Valkolehtimittari

text: Siipien pohjaväri on puhtaan valkoinen. Tyvipoikkiviiru ja sisempi poikkiviiru erottuvat etusiivissä himmeinä ja vaalean ruskehtavina ja jälkimmäinen näkyy myös takasiivissä. Ulompi poikkiviiru on musta, melko mutkitteleva ja erottuu molemmissa siipipareissa. Ulomman poikkiviirun ulkopuolella on harmaata tai aavistuksen sinertävää, laikuittaista varjostumaa, joka erottuu himmeänä muualla paitsi poikkiviirun kahden mutkan kohdalla, joissa varjostuma erottuu selvästi ruskeana. Siipiväli 21–24 mm.


title: Valkolehtimittari

text: Samannäköinen laji on lähinnä vain sinilehtimittari ("Scopula decorata").


title: Valkolehtimittari

text: Valkolehtimittaria tavataan Pohjois-Afrikassa, suurimmassa osassa Eurooppaa ja pohjoisessa sen levinneisyys ulottuu Tanskaan, Etelä-Ruotsiin ja Baltiaan saakka. Idässä lajin elinalue ulottuu aina Japaniin ja Koreaan. Suomesta valkolehtimittari tavattiin ensimmäisen kerran Kemiöstä vuonna 1937 ja lajilla on saattanut olla aikaisemmin pieni, tilapäinen esiintymä Hangossa. Nykyisin sitä tavataan vain satunnaisena vaeltajana ja havaintojen ajankohdat sopivat tilanteisiin, joissa ilmavirrat ovat tuoneet perhosia etelämpää. Havainnot lajista Suomessa rajoittuvat aivan etelärannikon tuntumaan.


title: Valkolehtimittari

text: Perhoset lentävät kesän aikana kahtena sukupolvena. Ensimmäisen sukupolven lentoaika on kesä-heinäkuussa ja toisen heinä-syyskuussa.


title: Valkolehtimittari

text: Lajin elinympäristöjä ovat kuivat, hiekkaiset alueet, kedot, rinneniityt sekä arot. Ruotsissa se viihtyy vain lämpimimmillä ja aurinkoisimmilla biotoopeilla, joiden maaperä on hiekkaista ja mineraalipitoista. Perhoset lentävät sekä päivällä että yöllä ja tulevat valolle. Ne myös lähtevät häirittyinä helposti lentoon. Toukat ovat aktiivisia pääasiassa öisin ja keskenkasvuinen toukka on talvehtiva vaihe. Täysikasvuisena toukka koteloituu maanpinnalle kasvinosien sekaan kehräämäänsä kotelokoppaan.


title: Valkolehtimittari

text: Ruotsissa lajin esiintymät ovat vähentyneet 1990-luvun loppupuolella jyrkästi ja se on nykyisin luokiteltu erittäin uhanalaiseksi


title: Valkolehtimittari

text: Toukan ravintokasveja ovat erilaiset matalat kasvit, erityisesti ajuruohot ("Thymus") ja meiramit ("Origanum").


title: Rauman kauppatori

text: Rauman kauppatori sijaitsee Vanhassa Raumassa vuonna 1776 valmistuneen Rauman raatihuoneen edustalla.


title: Rauman kauppatori

text: Kauppatori tunnetaan torimyynnin lisäksi erityisesti vanhasta raumalaisesta perinteestä, kahvikioskien edustalla seisaaltaan nautitusta kahvista eli "pystökaffesta".


title: Rauman kauppatori

text: Rauman torikaupan keskuksena toimi alun perin nykyinen Kalatori, joka sijaitsee kauppatorin lounaispuolella Vanhan Rauman laidalla. Pyhän Kolminaisuuden kirkon tuhouduttua tulipalossa vuonna 1640, siirtyi sen vieressä olleen torin kaupankäynti vähitellen nykyisen raatihuoneen edustalla sijainneelle "Raastuvantorille".


title: Rauman kauppatori

text: Raastuvantori oli aluksi vain Kauppakadun pitkänomainen laajentuma. 1900-luvun alkuun tultaessa torikauppa oli kasvanut niin, että se oli käynyt riittämättömäksi kaupankäynnin tarpeisiin. Ongelma ratkaistiin purkamalla Raastuvantorin pohjoispuolelta kokonainen asuinkortteli. Näin muodostettu uusi kauppatori ulottui raatihuoneen edustan Kauppakadulta aina Kuninkaankadulle saakka.


title: Rauman kauppatori

text: 1960-luvulta lähtien torin merkitys kauppapaikkana alkoi vähentyä. Vuosituhannen vaihteeseen saavuttaessa kauppatorilla toimi vakituisesti enää muutama kauppias sekä kahvikioski.


title: Rauman kauppatori

text: Museoviraston valvonnassa laadittiin 2000-luvun alussa suunnitelmat, joilla kauppatori pyrittiin palauttamaan vanhoihin mittasuhteisiinsa. Puretun asuinkorttelin paikalle rakennettiin katos, jonka alla ympärivuotinen torikauppa tapahtuu. Lisäksi torille rakennettiin pieni kahvilarakennus.


title: Rauman kauppatori

text: Kesäaikana torimyynti laajenee sen länsipuolella sijaitsevalle "Isokirkkokadulle", joka toimii myös kävelykatuna. Torikatoksen pohjoispuolelle sijoitettiin pysäköintipaikkoja.


title: Rauman kauppatori

text: Uudistunut tori otettiin käyttöön vuonna 2008. Rakennustöiden aikana torilla suoritettiin myös kaupunkiarkeologisia kaivauksia. Kauppatori palvelee ympäri vuoden maanantaista lauantaihin.


title: Gustaf Banér

text: Gustaf Axelsson Banér, myös "Kustaa Banér" (1547–1600) oli ruotsalainen valtiomies. Hän osallistui Erik XIV:n syöksemiseen vallasta ja oli alkuun Juhana III:n suosiossa. Hän oli silloin muun muassa hovimarsalkka. Kun Juhana kuoli, Banér oli hallituksessa, jonka muodostivat Kaarle-herttua ja valtaneuvosto. Kun herttuan ja valtaneuvoston välit rikkoutuivat, hän siirtyi herttuan vastustajaksi. Hänet mestattiin Stångebron taistelun jälkeen.


title: Gustaf Banér

text: Hänen isänsä oli valtaneuvos Axel Banér.


title: Nils Eskilsson Banér

text: Nils Eskilsson Banér eli Nils Eskilinpoika Banér (noin 1480 – 16. joulukuuta 1520) oli ruotsalainen valtaneuvos. Hän oli Kastelholman linnan päällikkö 1507–1514 ja Raaseporin linnan päällikkö 1515–1520. Hän johti Venäjällä vuonna 1513 käynyttä rauhanvaltuuskuntaa. Vuonna 1520 hän taisteli Ruotsissa kuningas Kristian II:ta vastaan. Antautumissopimuksessa hänet armahdettiin, mutta mestattiin kuitenkin Tukholman verilöylyn jälkeen Raaseporissa.


title: Nils Eskilsson Banér

text: Hänen isänsä oli valtaneuvos Eskil Banér.


title: Sten Axelsson Banér

text: Sten Axelsson (Akselinpoika) Banér (1546 – 20. maaliskuuta 1600) oli ruotsalainen valtaneuvos. Hän oli merkittävässä asemassa Juhana III:n aikaan, mutta joutui epäsuosioon vuonna 1589 Tallinnan kokouksen jälkeen. Hän oli solmimassa Täyssinän rauhaa 1594–1595 ja oli alkuun yhteistyössä Kaarle-herttuan kanssa, mutta pakeni Puolaan, jossa kehotti Sigismundia nousemaan herttuaa vastaan. Hänet luovutettiin Stångebron taistelun jälkeen herttualle ja teloitettiin.


title: Sten Axelsson Banér

text: Hänen veljensä oli valtaneuvos Gustaf Banér.


title: Stepan Baranovski

text: Stepan Baranovski (1818–1893) oli venäläinen opettaja ja tutkija. Hän toimi kimnaasinopettajana Venäjällä vuodesta 1836 ja oli Helsingin yliopiston venäjän kielen ja kirjallisuuden ylimääräinen professori vuodesta 1844, vakinainen 1853–1862. Tällöin hän siirtyi takaisin Venäjälle. Suomessa asuessaan hän toimi myös venäjän kielen opetuksen tarkastajana ja sai aikaan sen, että venäjästä tuli 1863 vapaaehtoinen oppiaine. Hän kirjoitti eri aiheista, myös ruotsiksi. Hän oli raittiustoiminnan edistäjä, ja hänen aloitteesta syntyi komitea, joka julkaisi liiallista alkoholinkäyttöä vastustavia kirjasia. Lisäksi hän suunnitteli muun muassa sukellusveneen ja muita keksintöjä. Hän sai Helsingin yliopiston kunniatohtorin arvon 1860 ja todellisen valtioneuvoksen arvon 1862. Sittemmin hän oli vuosina 1867–1869 Länsi-Siperian koulujen tarkastaja. Hän toimi myöhemminkin Suomen hyväksi muun muassa oikaisemalla Venäjän lehtien antamia vääriä tietoja Suomesta.


title: Talikkalan Toverit

text: Talikkalan Toverit (TaTo), oli viipurilainen vuonna 1903 perustettu urheiluseura, joka toimi Talikkalan kaupunginosassa. Seura oli Viipurissa TUL:n johtava seura ja liiton kärkiseuroja koko maassa. Seurassa harrastettiin kaikkia TUL:n ohjelmassa olevia lajeja. Jääpallossa seura voitti TUL:n mestaruuden neljä kertaa, jalkapallossa se oli TUL:n mestari kaksi kertaa.


title: Talikkalan Toverit

text: Sodan jälkeen Talikkalan Toverit evakuoitui Helsinkiin, missä seura jatkoi toimintaansa nimellä Viipurin Toverit. Vuonna 1951 seura muutti Hyvinkäälle ja otti nimekseen Hyvinkään Urheilutoverit.


title: Talikkalan Toverit

text: TUL:n jääpallosarjat aloitettiin vuonna 1924, mutta Viipuri tuli mukaan vasta viisi vuotta myöhemmin. Talikkalan Toverit kokosi joukkueen 1929, mutta hävisi SM-kilpailujen ensimmäisellä kierroksella Helsingissä mestaruuden voittaneelle Töölön Vesalle 0-4. Susien ja Viipurin Palloseuran jääpallomenestys innosti myös työläisjoukkuetta. Vuonna 1930 Toverit sai oman luistinradan Käreniemen lahden suulle, ja seura oli valmis taistelemaan liittonsa mestaruudesta. Seuraavana kautena Toverit eteni TUL:n finaaliin, jossa se voitti Helsingissä Kullervon 3-2, ja TUL:n mestaruus meni ensimmäistä kertaa Helsingin ulkopuolelle.


title: Talikkalan Toverit

text: Kaksi vuotta myöhemmin, kaudella , Toverit eteni taas finaaliin. Ottelu pelattiin vieraskentällä Varkauden Tarmoa vastaan. Tarmo johti jo 3-0, mutta Toverit kiri tasoihin ja voitti ottelun jatkoajalla 3-4.


title: Talikkalan Toverit

text: Seuraavana vuonna Toverit kohtasi TUL:n cupissa paikallisvastustajansa Sorvalin Veikot. Toverit ja Veikot pelasivat viisi tuntia ja 20 minuuttia ennen kuin jatkoonpääsijä selvisi. Ensin pelattiin ottelu, joka vielä kahden jatkoajan jälkeen oli tasan 2-2, mutta kolmannella jatkoajalla Veikot teki maalin ja voitti 3-2.


title: Talikkalan Toverit

text: Talvella TUL:n mestaruuskilpailuissa Toverit voitti Sorvalin Veikot jatkoajan jälkeen 2-1, ja kukisti sen jälkeen välierässä Turussa Maarian Pyrkivän 2-1. Loppuottelu pelattiin Viipurissa Talikkalan luistinradalla, jossa Toverien vastustajana oli Kullervo. Toverit voitti ottelun 5-1, ja sai kolmannen mestaruutensa.


title: Talikkalan Toverit

text: Vuodesta TUL:n mestaruussarja pelattiin kahdessa lohkossa, joiden voittajat pelasivat finaalin. Toverit voitti oman lohkonsa, mutta hävisi finaalissa Turussa Maarian Pyrkivälle 1-2.


title: Talikkalan Toverit

text: Seuraavana talvena itälohkon kaikki neljä joukkuetta tulivat samaan pistemäärään. Toverit oli maalisuhteen perusteella toinen, eikä selviytynyt finaaliin. Talvella 1938 ja 1939 Toverit oli alkulohkossaan kolmas.


title: Talikkalan Toverit

text: Talvisodan jälkeen Toverit jatkoi toimintaansa Helsingissä Viipurin Tovereiden nimellä. Helsingin aikoina seura sai vielä yhden TUL:n mestaruuden, vuonna .


title: Talikkalan Toverit

text: Kun TUL:n seurat saivat osallistua Palloliiton sarjaan jatkosodan sekoittamalla kaudella 1944. Viipurin Toverit osallistui ainoana TUL:n seurana mestaruuscupiin. Se hävisi kuitenkin ottelunsa Helsingin IFK:lle. Seuraavalla kaudella Palloliiton ja TUL:n yhteistyö jatkui, ja vuonna 1945 Toverit osallistui jääpallon SM-sarjaan. Mukana oli kolme muutakin TUL:n seuraa, kun Varkauden Työväen Palloilijat, Turun Pyrkivä ja Pietarsaaren Into osallistuivat sarjaan. Seurat sijoitettiin eri lohkoihin. Toverit oli seuroista ainoa joka pärjäsi omassa lohkossaan Palloliiton seuroja vastaan. Toverit oli lohkonsa kolmas muiden viipurilaistaustaisten seurojen jälkeen, Hukat voitti lohkon ja Sudet oli toinen, molemmille Toverit hävisi vain maalilla. Muut TUL:n seurat eivät voittaneet otteluakaan ja jäivät lohkojensa viimeiseksi.


title: Talikkalan Toverit

text: Seuraavalla kaudella 1946 TUL:n ja Palloliiton yhteistyö ei enää jatkunut ja seurat pelasivat omien liittojensa sarjoissa. Toverit voitti viimeiseksi jääneen mestaruutensa 1946, kun se voitti loppuottelussa Varkauden Työväen Palloilijat. Toverit oli vielä 1940-luvulla parina kautena lähellä loppuottelupaikkaa, mutta menestystä ei enää tullut.


title: Talikkalan Toverit

text: Viipurin Tovereiden jääpallotoiminta jatkui Helsingissä vuoteen 1951. Tämän jälkeen seura siirtyi Hyvinkäälle ja otti nimekseen Hyvinkään Urheilutoverit (HUT). Hyvikäällä seuran jääpallohistoria oli lyhyt, sillä HUT luopui sarjapaikastaan.


title: Talikkalan Toverit

text: Jalkapallossa Talikkalan Toverit oli TUL:n mestari vuosina 1931 ja 1933. Ensimmäisen mestaruutensa vuonna 1931 se sai voitettuaan finaalissa jatkoajalla Helsingin Kullervon 1-0. Voittomaalin teki Eino A. Wuokko, josta myöhemmin tuli TUL:n pääsihteeri.


title: Talikkalan Toverit

text: Helsingin aikana Viipurin Toverit osallistui jalkapallon SM-cup kilpailuun Vuonna 1945, joka järjestettiin TUL:n ja Palloliiton seurojen kesken. Cupissa Toverit hävisi Porvoon Akilleelle 4-3 ja putosi jatkosta.


title: Talikkalan Toverit

text: Seura muutti Hyvinkäälle 1951, missä jalkapallotoiminta jatkui vuoteen 1956 asti, jolloin seura yhdisti jalkapallotoimintansa toisen TUL:n seuran Hyvinkään Pontevan kanssa. Uuden seuran nimeksi tuli Palloiluseura Apollo, joka jatkoi Työväen Urheiluliiton puolella Hyvinkään jalkapalloseurana. Palloliiton puolella kaupungin ykkösseurana oli Hyvinkään Palloseura.


title: Nosto (automaatti)

text: Nosto on Suomessa käytössä oleva käteisautomaattiverkosto. Nosto-käteisautomaatteja ylläpitää ja operoi Nokas CMS Oy, jonka omistaa norjalainen Nokas-konserni. Nokas ylläpitää automaatteja kaikissa Pohjoismaissa. Nokas on Pohjoismaiden johtava turvallisuus- ja käteishuoltoalan yritys.


title: Nosto (automaatti)

text:
Käteisnostot ovat mahdollisia kaikilla Visa ja MasterCard korteilla. Nosto-käteisautomaateista voi nostaa 10, 20 ja 50 euron seteleitä. Tilin saldon voi tarkistaa kaikilla MasterCard-, Visa Debit- ja Electron-korteilla (tilanne marraskuu 2018). Nosto-käteisautomaattien käytöstä ei peritä asiakkaalta maksua, mutta asiakkaan pankki saattaa veloittaa käteisnostosta palvelumaksun. Mahdollinen palvelumaksu on Nosto-automaateilla sama kuin muillakin käteisautomaateilla.
Nosto automaattien laitteistoina käytetään NCR:n ja Diebold-Nixdorfin valmistamia automaatteja. Ohjelmistotoimittajana on Evry ja laitteiden huollosta vastaa Fujitsu Finland Oy. Automaattiverkosto käsittää noin 250 automaattia (tilanne Marraskuu 2018) ja kasvaa jatkuvasti.


title: Brodifakumi

text: Brodifakumi on erittäin myrkyllinen 4-hydroksikumariini K-vitamiinin antagonisti antikoagulanttina toimiva myrkky. Se on yksi maailman käytetyimmistä torjunta-aineista, tavallisimmin sitä käytetään rodentisidina. Sillä säännöstellään myös muita tuhoeläimiä, kuten Uudessa Seelannissa possumeita. Ainetta sisältävät tuotteet on tarkoitettu lähinnä ammattimaiseen käyttöön.


title: Brodifakumi

text: Brodifakumi on 4-hydroksikumariini antikoagulantti, joka toimii samalla periaatteella kuin sen historialliset edeltäjät dikumaroli ja varfariini. Se on kuitenkin niitä huomattavasti voimakkaampaa ja pitkävaikutteisempaa; sen eliminaation puoliintumisaika on rasvaliukoisuudesta johtuen 20 – 130 päivää, minkä takia sitä kutsutaan "supervarfariiniksi" tai "toisen polven antikoagulantiksi".


title: Brodifakumi

text: Brodifakumin toiminta perustuu sen kykyyn keskeyttää sykli, jossa K-vitamiini muuttuu K-vitamiini-epoksidiksi ja takaisin K-vitamiiniksi estämällä VRORC1-proteiinin ("K-vitamiini epoksidi reduktaasi proteiini") toiminnan. Tällöin K-vitamiinin tasot veressä laskevat ja hyytymistekijöiden synteesi häiriintyy kunnes veri ei enää hyydy.


title: Brodifakumi

text: Lisäksi brodifakumi (kuten muutkin antikoagulantit myrkyllisinä annoksina) lisäävät verisuonten seinämien läpäisykykyä; tällöin plasma ja veri alkavat vuotaa pienimmistä verisuonista. Myrkytetty eläin kärsii lisääntyvästä sisäisestä verenvuodosta, joka johtaa lopulta šokkiin ja kuolemaan.


title: Brodifakumi

text: Brodifakumi on vaarallista nisäkkäille ja linnuille ja erittäin vaarallista kaloille. Se on kumulatiivinen myrkky, johtuen sen rasvaliukoisuudesta ja pitkästä eliminaatiosta. Ainetta kertyy erityisesti maksaan.


title: Brodifakumi

text:
Akuutteja -arvoja joillekin nisäkkäille painokiloa kohti:
LD arvot joillekin linnuille vaihtelevat noin 1 mg/kg — 20 mg/kg


title: Brodifakumi

text: LC vesieläimille:


title: Brodifakumi

text: Koska brodifakumi aiheuttaa tappavan myrkytyksen jo pienillä annoksilla, se on luokiteltu "erittäin myrkylliseksi" (LD < 1,0 mg/kg) ja "hyvin myrkylliseksi" (T+; LD < 25 mg/kg), tässä järjestyksessä. Koska se on lisäksi kumulatiivinen ja luonnossa pitkään säilyvä, se on luokiteltu ympäristölle vaaralliseksi aineeksi (N; "Ympäristölle vaarallinen").


title: Brodifakumi

text: Brodifakumi voi lisäksi tunkeutua ihon läpi, minkä takia sitä sisältäviä tuotteita pitää käsitellä asiaankuuluvin suojavarustein.


title: Brodifakumi

text: Arvioitu kuolettava annos 60 kg painavalle ihmiselle on noin 15 mg ilman hoitoa. Brodifakumi on suhteellisen vaaratonta ihmisille, koska myrkkysyötit sisältävät ainetta vain vähän (normaalisti 10 – 50 mg/kg ; 0.001 — 0.005%) ja mahdollisuudesta saada tehokasta vastalääkettä (K -vitamiinia). Myrkytys pitää kuitenkin todentaa oikein, että vastalääkettä voidaan annostella oikein ja tarpeeksi kauan. Tämä koskee myös myrkkyä syöneitä lemmikkieläimiä.


title: Brodifakumi

text: Pääasiallinen vastamyrkky brodifakumin aiheuttamaan myrkytykseen on välitön K-vitamiinin annostelu ruiskeena suoneen 10–25 mg (0,25 mg/kg lapsille) 3–6 tunnin välein kunnes protrombiiniaika stabiloituu; sitten 10 mg suun kautta kahdesti päivässä kunnes protrombiiniaika pysyy normaalina kolme päivää. K-vitamiini tehoaa hyvin myrkytykseen, jos brodifakumi ei ole aiheuttanut liian paljoa vahinkoa verisuonistolle. Koska brodifakumi voi vaikuttaa kehossa jopa kuukausia, vastalääkettäkin on annettava vastaavasti useiden kuukausien ajan johtuen myrkyn pitkästä puoliintumisajasta, samalla seuraten protrombiiniaikaa.


title: Brodifakumi

text: Jos myrkkyä on yhä vatsassa, se poistetaan vatsahuuhtelulla jonka jälkeen voidaan antaa aktiivihiiltä.


title: Brodifakumi

text: Ainakin kymmenen tapausta tunnetaan, joissa ihminen on saanut brodifakumi-myrkytyksen.


title: Brodifakumi

text: Yhdessä tapauksessa nainen tarkoituksella söi 1,5 kiloa rotanmyrkkyä, joka sisäsi kaikkiaan 75 mg brodifakumia, mutta toipui täysin saatuaan tavallista lääketieteellistä hoitoa.


title: Brodifakumi

text: Toisessa tapauksessa 17-vuotias poika tuotiin sairaalaan vakavien verenvuoto-oireiden takia. Hänellä oli ollut tapana polttaa seosta, jossa oli brodifakumia ja marijuanaa. K-vitamiinihoidosta huolimatta verenvuotoilua jatkui useita kuukausia, ennen kuin selviytyminen oli varmaa.


title: Trapp

text: Trapp tai von Trapp on saksankielinen sukunimi. Se voi viitata muun muassa seuraaviin:


title: Babrak Karmal

text: Babrak Karmal (6. tammikuuta 1929 – 1./3. joulukuuta 1996) oli afganistanilainen kommunistipoliitikko. Alkuperäiseltä nimeltään Karmal oli Sultan Hussein. Babrak Karmal -nimi oli tarkoittetu vallankumoukselliseen peitetoimintaan ja tarkoittaa "työläisen ystävää". Karmal toimi Afganistanin valtionpäämiehenä maan neuvostomiehityksen aikana 27. joulukuuta 1979 – 4. toukokuuta 1986.


title: Babrak Karmal

text: Tulevan vallankumouksellisen isä oli kenraalimajuri Muhammed Hussein Hashemi, joka oli toiminut Paktian maakunnan kuvernöörinä. Perhe oli yksi Kabulin rikkaimmista. Poika sai perusopetuksensa Nejatin lukiossa, missä opetus oli saksankielistä. Valmistuttuaan Sultan Hussein jatkoi opintojaan Kabulin yliopiston oikeustieteellisessä tiedekunnassa. Vuosina 1953–1956 hän oli vankilassa, koska oli ottanut osaa kiellettyyn opiskelijaradikaaliliikehdintään. Vankeusaikanaan hän tutustui kommunismiin ja ryhtyi sen kannattajaksi. Vapauduttuaan entinen Hussein, nykyinen Karmal, työskenteli kielenkääntäjänä. Vuodet 1961–1963 Karmal työskenteli valtion virkamiehenä.


title: Babrak Karmal

text: Vuonna 1965 Nur Mohammed Tarakin kotiin oli kokoontunut joukko miehiä keskustelemaan politiikasta. Miehet perustivat Afganistanin kommunitipuolueen PDPA:n. Taraki valittiin puheenjohtajaksi ja Karmalista tuli yksi johtavista tovereista. Karmal valittiin tuona vuonna myös maan parlamenttiin. Hän uusi parlamenttipaikkansa vuonna 1969.


title: Babrak Karmal

text: Vuonna 1967 PDPA jakaantui kahtia Khalq- ja Parcham-siipeen. Karmal kuului Parchamiin ja hän kritisoi Khalqia liian radikaaliksi. Paitsi oppiriidasta, kyseessä oli myös kieliriita ja maalaisten ja kaupunkieliitin välinen vastakkainasettelu. Yleensä Khalqin kannattajat olivat paštunkielistä maalaisköyhälistöä ja Parchamin kannattajat olivat taustaltaan darinkielistä kaupunkieliittiä kuten Karmal.


title: Babrak Karmal

text: Mohammed Daoud Khan syöksi Afganistanin kuninkaan Mohammed Zahir Shahin vallasta vuonna 1973 Parchamin avulla. Karmal ei ottanut näkyvää paikkaa uudessa hallinnossa. Kun presidentti iski vasemmistolaisiin, Karmalia ei vangittu, mutta oli hallinnon tiukan silmäälläpidon alaisena. Tässä vaiheessa Neuvostoliitto kehotti PDPA:ta lopettamaan kiistelynsä ja yhdistämään voimansa presidenttiä vastaan.


title: Babrak Karmal

text: Kommunistit kaappasivat vallan Afganistanissa 27. huhtikuuta 1978. Tapahtumaa kutsutaan Saur-vallankumoukseksi. Nur Mohammed Tarakista tehtiin valtionpäämies ja vallankumousneuvoston varapuhemieheksi nimitettiin Babrak Karmal. Pian valtataistelu sai uuden käänteen.


title: Babrak Karmal

text: Hafizullah Amin erotti kaikki parchamilaiset hallituksesta vuonna 1979. Nur Mohammed Taraki surmattiin. Karmal pelkäsi henkensä puolesta ja otti yhteyttä Neuvostoliiton lähetystöön, joka lähetti hänet kesällä 1979 Tšekkoslovakiaan. Tämä pelasti todennäköisesti hänen henkensä.


title: Babrak Karmal

text: 27. joulukuuta 1979 Kabulin radiossa luettiin Karmalin julistus, jonka mukaan ""Aminin kidutuskoneisto on tänään murskattu, vallanastajat ja murhaajat..."". Karmal ei ollut tuolloin Afganistanissa, vaan KGB:n turvapaikassa Neuvostoliitossa ja julistus oli nauhoitettu etukäteen.


title: Babrak Karmal

text: Samana päivänä Neuvostoliiton johtaja Juri Andropov onnitteli Karmalia tämän nimityksestä Afganistanin vallankumousneuvoston johtoon. Tämä on sikäli merkillistä, sillä yksikään afganistanilainen valtioelin ei ollut nimittänyt Karmalia yhteenkään virkaan, joka palasi maahan 28. joulukuuta neuvostojoukkojen kanssa.


title: Babrak Karmal

text: Uusi johtaja pyrki sovinnollisuuteen ja halusi esittää kommunistien toimet parhain päin. Nur Mohammad Taraki esiteltiin vilpittömänä kansanystävänä, jonka läpeensä mätä CIA:n agentti Amin oli murhannut. Poliittiset vangit vapautettiin ja hallitukseen otettiin myös muita kuin kommunistipoliitikkoja. Maareformi pysäytettiin ja kotiin palaaville pakolaisille luvattiin armahdus. Punalippu otettiin pois käytöstä ja perinteinen trikolori otettiin käyttöön. Vaakunaan palautettiin Koraani ja moskeija. Julkisuudessa Karmal ilmaisi kunnioittavansa islamia ja määräsi rakennettavaksi uusia moskeijoita.


title: Babrak Karmal

text: Talouselämässä Karmal lupasi Afganistanin vähälukuisille yksityisille tehtailijoille oikeuden toimia vapaasti. Heille luvattiin myös oikeus hallituksen maksamiin tukiaisiin. Lisäksi korostettiin yksityisomaisuuden koskemattomuutta. Vallankumouksen nimi muutettiin sosialistisesta kansallisdemokraattiseksi. Näin Karmal oli aiheuttanut merkillisen tilanteen; hän oli yhdessä neuvostomiehityksen kanssa palauttanut Afganistanin sosialismista kapitalismiin.


title: Babrak Karmal

text: Sovinnoneleet eivät kuitenkaan vakuuttaneet kansaa. Vapautuneet poliittiset vangit osoittautuivat Khalqin vangitsemiksi parchamilaisiksi ja laajapohjaisessa hallituksessa valta oli ainoastaan Parchamilla. Kansan enemmistö piti Karmalia miehitysjoukkojen mukana saapuneena nukkehallitsijana. Edes oma puolue ei täysin luottanut häneen ja luottamusta heikensi liian tiivis esiintyminen neuvostoliittolaisten neuvonantajien kanssa. Lisäksi suusta suuhun kiersi kertomuksia Karmalin alkoholismista ja moraalittomasta yksityiselämästä.


title: Babrak Karmal

text: Vaikka Neuvostoliitto oli tehnyt miehityksen ja antanut vallan Parchamille, säilyi kiistely Khalqin kanssa edelleen. Khalq hallitsi edelleen sekä armeijaa että poliisia. Saur-vallankumoksen vuosipäivän paraatissa vuonna 1981 useimmat armeijan motorisoiduista yksiköistä ajeli Khalqin punalipun alla piittaamatta määräyksestä käyttää perinteistä trikolorilippua. Babrak Karmal joutui voimattomana ja nöyryytettynä katselemaan asemansa avointa uhmaamista.


title: Babrak Karmal

text: Vallinneessa tilanteessa Babrak Karmal ei uskaltanut uhmata Khalqin hallitsemaa poliisia. Sen rinnalle hän perusti uuden, omista kannattajistaan koostuvan poliisiorganisaation, jonka vastuulle tuli myös sotilastiedustelu. Khalqin hallitseman poliisin vastuulle oli tarkoitus jättää tavallinen rikollisuus. Oman poliisinsa KhAD:n johtajaksi Karmal nimitti vankkumattoman kannattajansa Mohammad Najibullahin, joka oli koulutukseltaan lääkäri.


title: Babrak Karmal

text: Vuonna 1986 Neuvostoliitto oli menettänyt uskonsa Babrak Karmalin kykyihin toimia kriisiajan valtionpäämiehenä. Hänelle alettiin etsiä seuraajaa ja sellainen löydettiin Mohammad Najibullahista. Babrak Karmal lähetettiin Moskovaan "terveydellisistä syistä" ja vuoden 1986 Saur-vallankumouksen vuosipäivän paraatin otti vastaan Najibullah.


title: Babrak Karmal

text: Najibullah kutsui Karmalin myöhemmin takaisin Afganistaniin. Kun Najibullah oli syösty vallasta ja maa oli jälleen sisällissodassa, oleskeli Karmal sotapäällikkö Abdul Rashid Dostumin luona. Karmal palasi myöhemmin Moskovaan, missä kuoli tiedotuksen mukaan maksasyöpään. Kuolinpäivinä on tiedotteiden mukaan joko 1. tai. 3. joulukuuta 1996.


title: Inho

text: Inho on voimakas vastenmielisyyden tunne.


title: Inho

text: Inhoa tuntiessaan ihminen puristaa silmiään kiinni ja vetää nenäänsä kasaan, koska inhoa aiheuttaavaa kohdetta ei haluta nähdä tai haistaa. Tässä mielessä inho on vastakkainen tunne pelolle, koska pelko herkistää aistihavaintoja ja inho taas supistaa niitä.


title: Virginiantammi

text: Virginiantammi ("Quercus virginiana") on tammien ("Quercus") sukuun ja pyökkikasvien ("Fagaceae") heimoon kuuluva ainavihanta tai puoliainavihanta puulaji. Se kasvaa luontaisena Pohjois-Amerikassa Yhdysvaltain kaakkois- ja eteläosissa ja Pohjois-Meksikossa. Laji on hyvin yleinen Yhdysvaltain kaakkoisrannikolla, ja se on valittu Georgian osavaltion puuksi. Austinissa, Texasissa kasvava kuuluisa vanha Treaty Oak on lajiltaan virginiantammi.


title: Virginiantammi

text: Lajista tunnistetaan kolme muunnosta, "Quercus virginiana" var. "virginiana", "Quercus virginiana" var. "fusiformis" ja "Quercus virginiana" var. "geminata", joiden eroavaisuudet ovat lehtien koossa, terhojen kehdon muodossa ja kasvuympäristössä. Muunnoksia pidetään joskus myös erillisinä lajeina.


title: Virginiantammi

text: Virginiantammi on puu tai suuri pensas. Se kasvaa keskimäärin noin 15-metriseksi ja suurimmillaan noin 35 metriä korkeaksi. Runko kasvaa tavallisesti noin 90–120 senttimetriä leveäksi rinnankorkeusläpimitaltaan, mutta saattaa kasvaa noin kaksimetriseksikin. Latvus saattaa kasvaa jopa 46 metriä leveäksi, ja puu on usein latvukseltaan leveämpi kuin korkea. Puu voi muodostaa laajoja pensasmaisia juurakon avulla leviäviä kasvustoja. Itäessään siemenestä puu muodostaa maanalaisen alkeisvarren, joka saattaa olla mehevä ja mukulamainen.


title: Virginiantammi

text: Puun kaarna on tummanruskeaa ja halkeilee pieniksi levyiksi. Nuoret versot ovat kellertäviä tai harmaita ja hienokarvaisia tai tähtikarvaisia. Silmut ovat tummanruskeita tai punertavia ja muodoltaan puikeita tai lähes pyöreitä.


title: Virginiantammi

text: Lehdet ovat vastapuikeita, kiila-, tylppä- tai herttatyvisiä ja tylppä- tai suippokärkisiä. Lehtilapa on yleensä 3,5–9 senttimetriä pitkä ja 2–4 senttimetriä leveä. Lehdet ovat ehytlaitaisia tai epäsäännöllisen sahalaitaisia, usein reunoiltaan taakierteisiä. Ne ovat sulkasuonisia, ja niissä on 6–9 suoniparia. Lehdet ovat alapinnaltaan vahapintaisia ja tähtikarvaisia. Yläpinnaltaan ne ovat kiiltäviä, tummanvihreitä ja kaljuja tai harvan tähtikarvaisia. Lehtiruoti on tavallisesti 1–10 millimetriä pitkä. Laji on ainavihanta tai puoliainavihanta, ja yksittäiset lehdet säilyvät puussa noin vuoden. Ne putoavat pois uusien lehtien puhjetessa keväällä tai hieman aikaisemmin.


title: Virginiantammi

text: Virginiantammi on yksikotinen. Pienet hedekukat ja emikukat kasvavat erillisissä kukinnoissa samassa puuyksilössä. Kukinta tapahtuu lopputalvella tai alkukeväästä.


title: Virginiantammi

text: Hedelmä on maljamaisen kehdon ympäröimä pähkinä eli tammenterho. Terhot kasvavat yksittäin tai 2–3 terhon ryhmissä. Maljamainen kehto on 8–15 millimetriä pitkä, 8–15 millimetriä leveä ja vaaleanharmahtavien suomujen peittämä. Pähkinä on 15–20 millimetriä pitkä ja 8–15 mm leveä. Pähkinät ovat tummanruskeita tai mustia. Ne kypsyvät syyskuussa ja varisevat tavallisesti ennen joulukuuta. Useat eläimet käyttävät puun pähkinöitä ravinnokseen ja samalla levittävät siemeniä.


title: Virginiantammi

text: Virginiantammi kasvaa luontaisena Yhdysvaltain etelä- ja itäosissa merenpinnantasosta 200 metrin korkeuteen. Se on yksi Yhdysvaltain kaakkoisosien rannikkoalueiden yleisimmistä puulajeista. Sitä esiintyy Alabaman, Etelä-Carolinan, Floridan, Georgian, Louisianan, Mississippin, Pohjois-Carolinan, Texasin ja Virginian alueilla. Eristyneitä kantoja kasvaa lisäksi Oklahoman osavaltiossa sekä Meksikon pohjoisosien vuoristoissa.


title: Virginiantammi

text:
Virginiantammi kasvaa avoimissa ainavihannissa metsissä ja pensastoalueilla. Laji viihtyy hiekkapitoisilla mailla ja kestää hyvin maaperän suolaisuutta. Se on hyvin tyypillinen merenranta-alueiden ja hiekkaisten vallisaarten puulaji. Virginiantammi kasvaa usein yhdessä muiden ainavihantien tammilajien kanssa, mutta saattaa kasvaa monenlaisissa sekametsissä monien muiden puulajien kanssa. Lajin tiedetään myös risteytyvän luonnossa useiden muiden tammilajien kanssa.
Lajin elinalueiden ilmasto on keskimäärin suhteellisen kostea. Vuoden keskimääräinen sadanta vaihtelee 810 millimetristä Texasissa 1650 millimetriin osissa Meksikonlahden rannikkoa. Puun levinneisyysalueen keskimääräinen kesälämpötila on 27 celsiusastetta ja talvilämpötila 2–16 celsiusastetta. Puu vahingoittuu herkästi pakkasessa.


title: Virginiantammi

text: Virginiantammi on hyvin altis tulelle. Pienetkin palot vahingoittavat herkästi varsinkin nuorten puiden ohutta kaarnaa, jolloin puut altistuvat hyönteisille ja sienille. Laji on myös altis useille sienitaudeille. Puun oksilla kasvaa usein päällyskasvina naavatillandsiaa ("Tillandsia usneoides") sekä "Phoradendron"-suvun loiskasveja.


title: Virginiantammi

text: Virginiantammen puuaines on raskasta ja kestävää. Sitä on historiallisesti käytetty laajalti rakennusaineena, erityisesti laivojen rakentamisessa. Nykyisin puuta kuitenkin käytetään suhteellisen vähän.


title: Virginiantammi

text: Lajia käytetään nykyisin laajalti koristepuuna. Historiallisesti puun pähkinöistä on puristettu öljyä ja taimien maanalaisia alkeisvarsia on käytetty ravinnoksi perunan tavoin. Puuta on myös historiallisesti käytetty lääkekasvina, varsinkin punataudin parantamiseen.


title: Joensuun Mäki

text: Joensuun Mäki Oy perustettiin vuonna 1938 hyppyrimäen ja hiihtourheilukeskuksen rakennuttamiseksi Joensuun lähelle Kontiolahden Lykynlammelle. Yhtiön perustajiin lukeutui Joensuun kaupungin lisäksi Pohjois-Karjalan Suojeluskuntapiiri sekä joukko pohjoiskarjalaisia talouselämän vaikuttajia.